Azken zirriborroa

CAMARA DE

COMPTOS

DE NAVARRA

NAFARROAKO

KONTUEN

GANBERA

Nafarroako toki sektore publikoa, 2020

2023ko urtarrila

Aurkibidea

[I. Sarrera 3](#_Toc126061963)

[II. Helburuak, norainokoa eta mugak 4](#_Toc126061964)

[III. Konklusioak eta gomendioak 6](#_Toc126061965)

[III.1. Konklusioak 6](#_Toc126061966)

[III.2. Gomendioak 10](#_Toc126061967)

[IV. Toki sektore publikoaren antolaketa-egitura eta araudia 13](#_Toc126061968)

[IV.1 Antolaketa-egitura 13](#_Toc126061969)

[IV.2. Toki sektore publikoa arrazionalizatzeko planteatu diren lege neurriak 16](#_Toc126061970)

[IV.3. 2020an onetsitako araudia 16](#_Toc126061971)

[V. 2020ko ekitaldiari dagozkion fiskalizazio jarduketen laburpen-oroitidazkia 18](#_Toc126061972)

[VI. Toki sektore publikoaren finantza egoera 20](#_Toc126061973)

[VI.1. Diru-sarrerak 20](#_Toc126061974)

[VI.2. Gastuak 22](#_Toc126061975)

[VI.3. Adierazleak 25](#_Toc126061976)

[VI.4. COVID-19aren eragina 27](#_Toc126061977)

[VI.5. Aurrekontu-egonkortasuneko eta finantza-iraunkortasuneko helburuak 29](#_Toc126061978)

[VII. Kontratazio administratiboa 31](#_Toc126061979)

[VIII. Kontu-ematea eta aurrekontuen onespena 34](#_Toc126061980)

[IX. Barne kontrola eta kontu-hartze organoek egindako eragozpen-oharrak 36](#_Toc126061981)

[IX.1. Eskatutako informazioa igortzeko betebeharra betetzea 36](#_Toc126061982)

[IX.2. Barne kontrola 36](#_Toc126061983)

[IX.3. Eragozpen-oharrak 37](#_Toc126061984)

[IX.4. Diru-sarreren arloko anomalia nagusiak 38](#_Toc126061985)

[X. Konparazio-azterketa 40](#_Toc126061986)

[X.1. Nafarroako udalen arteko konparazioa biztanleria-tarteen arabera 40](#_Toc126061987)

[X.2. Nafarroako udalen, EAEkoen eta Estatukoen arteko konparazioa 40](#_Toc126061988)

[ERANSKINAK 45](#_Toc126061989)

[1. eranskina. Toki entitateetan aplikatzekoa den araudia 46](#_Toc126061990)

[2020an onetsi eta Nafarroako toki sektore publikoan aplikatzekoak diren arau nagusiak 46](#_Toc126061991)

[2020ko ekitaldian Nafarroako toki sektore publikoan aplikatzekoak diren arau nagusiak 48](#_Toc126061992)

[2. eranskina. Nafarroako toki sektore publikoaren finantza egoera 2020an 55](#_Toc126061993)

# I. Sarrera

Nafarroako toki sektore publikoari buruzko txosten hau egin da, Kontuen Ganbera arautzen duen abenduaren 20ko 19/1984 Foru Legearekin bat, Nafarroako Toki Administrazioari buruzko uztailaren 2ko 6/1990 Foru Legea betetzeko, haren 350.2 artikuluak ezartzen baitu derrigorrezkoa dela urtero bidaltzea Nafarroako Parlamentuari eta Gobernuari Kontuen Ganberak Nafarroako toki entitateen esparruan egin dituen fiskalizazioko eta kontroleko jarduketen berri ematen duen laburpen-oroitidazkia.

Toki Ogasunei buruzko martxoaren 10eko 2/1995 Foru Legeak (TOFL) ezartzen du zein epe dituzten toki entitateek ekitaldi bakoitzeko kontu orokorra onetsi eta Gobernuari bidaltzeko. Bada, kontuan hartuta epe horiek eta informazio horren tratamenduaren konplexutasuna, ulertzekoa da 2020ko ekitaldiari buruzko txostena lehenago egin ezin izana.

Txostenarekin batera, gainera, bi eranskin daude, honako hauek biltzen dituztenak: Nafarroako toki entitateetan 2020an aplikatzekoa den araudia, eta toki sektore publikoaren 2020ko finantza egoerari buruz Nafarroako Gobernuko Toki Administrazioaren eta Despopulazioaren Zuzendaritza Nagusiak (TADZN) egindako txostena.

Lana 2022ko azaroan eta abenduan egin du auditoretzako bi teknikarik eta auditore batek osatutako lantaldeak, Kontuen Ganberaren zerbitzu juridikoekin, informatikoekin eta administratiboekin lankidetzan.

Eskerrak ematen dizkiegu Toki Administrazioaren eta Despopulazioaren Zuzendaritza Nagusiko, Nafarroako Udal eta Kontzejuen Federazioko eta Nafarroako toki entitateetako langileei lan hau egiteko eman diguten laguntzarengatik.

Txosteneko diru kopuruak biribildu egin dira zentimorik ez agertzeko. Datuek beti adierazten dute balio zehatz bakoitza biribilduta, eta ez biribildutako datuen batura. Ehunekoak ere balio zehatzen gainean kalkulatuta daude, eta ez biribildutako balioen gainean.

# II. Helburuak, norainokoa eta mugak

Lan honen helburuak hauek izan dira:

* Ganbera honek Nafarroako toki entitateen esparruan 2020ko ekitaldiari buruz egin dituen fiskalizazio jarduketak laburbiltzea.
* Nafarroako toki entitateen 2020ko finantza egoeraren eta antolamenduaren ikuspegi bat ematea Parlamentuari, administrazio publikoei eta Nafarroako gizarteari.
* Toki entitateek ekitaldi horretan egindako kontratazioa aztertzea.
* 2020ko jarduera dela eta toki entitateetako kontu-hartzailetzak diru-sarreren arloan azaldutako anomaliak eta eragozpen-oharrak aztertzea.
* Adierazpen multzo bat harturik, konparazioa egitea biztanleria-tarte desberdinetako Nafarroako udalen artean, bai eta horien eta EAEko udalen artean eta Estatuko gainerakoen artean ere.
* Toki sektore publikoaren kudeaketa hobetzeko gomendioak egitea.

Lanaren norainokoak toki entitateen 2020ko ekitaldiko kontu orokorra hartzen du; honako hauek osatzen dute kontu hori:

1. Toki entitatearen beraren kontua eta haren erakunde autonomoena.

b) Merkataritzako sozietateena, horien kapitala oso-osorik kasuko toki entitatearena bada.

c) Eranskinak.

Hauek ere aztertu dira: Nafarroako toki sektore publikoaren 2020ko finantza egoeraz Toki Administrazioaren eta Despopulazioaren Zuzendaritza Nagusiak egindako txostena, eta zuzendaritza nagusi horrek kudeatzen duen Toki Entitateen Erregistroko datuak, bai eta Kontratazio Publikorako Batzordearen mendeko Kontratuen Erregistrotik lortutako informazioa ere. Aztertu dira, halaber, aipatu ekitaldiari dagokionez Ganbera honek eman dituen fiskalizazio txostenak, eta barne kontrolari eta eragozpen-oharrei buruz Ganbera honek informazioa eskatutakoan toki entitateetako kontu-hartze organoek eman dituzten erantzunak.

Gure lanerako muga bat izan da informazio ekonomiko-finantzariorik eta aurrekontukorik ez edukitzea 2020ko ekitaldiko beren kontu orokorra edo aurrekontuaren likidazioa Toki Administrazioaren eta Despopulazioaren Zuzendaritza Nagusiari 2022ko apirilaren amaieran bidali gabe zeuzkaten toki entitateei buruz; honako hauek dira, hain zuzen:

* 272 udalerrietatik 12: Arellano, Arguedas, Eratsun, Ezkurra, Goñi, Imotz, Itzaltzu, Olazti, Orkoien, Saldias, San Martin Unx eta Zuñiga. Udalerri horiek 9.586 biztanle dituzte, guztira; alegia, Nafarroak 2020ko urtarrilaren 1ean zituen biztanleen ehuneko 1,45.
* 346 kontzejuetatik 68: Aizpun, Albiasu, Antzin, Ardatz Eguesibar, Arrieta, Astitz, Asterain, Azparren, Biotzari, Zizur Txikia, Eraso, Estenotz, Etsain, Etxaleku, Galdio, Gazolatz, Goldaratz, Goñi, Igoa, Ihaben, Inbuluzketa, Intza, Iragi, Iruñela, Irurre, Itsaso, Iturgoien, Jauntsarats, Labeaga, Larraia, Larraiotz, Latasa, Lerate, Lintzoain, Lizarragabengoa, Lizaso, Mendilibarri, Mezkiritz, Muetz, Amunarritz, Muniain Gesalatz, Murugarren, Muskitz, Nagore, Narbarte, Nuin, Oderitz, Oloritz, Orondritz, Otsakain, Otsakar, Oskotz, Paternain, Saigots, Getze Galar, Saragueta, Sorauren, Untziti, Undio, Untzu, Urdotz, Uritz, Urritza, Hiriberri Artzibar, Billabeta, Zarikiegi, Zarrantz, Zurukuain. Kontzeju horien biztanleria 7.580 pertsonakoa da. Nafarroako guztizko biztanleriaren ehuneko 1,15 egiten du, eta kontzejuetako biztanleriaren ehuneko 18,14.

Nabarmentzekoa da Zizur Zendeako zortzi kontzejuetatik zazpik ez dutela konturik eman; guztira 3.810 biztanle dituzte.

* 83 mankomunitate eta batasunetatik 11: Burgi, Bidankoze eta Gardeko Udal Batasuna, Faltzesko eta Miranda Argako Udalerrietako Administrazio Zerbitzuen Batasuna, Errege Bardeako Komunitatea, Leitza, Goizueta, Areso eta Aranoko Oinarrizko Gizarte Zerbitzuaren kudeaketarako Mankomunitatea, Aberin-Arellano-Morentin Langileriaren Mankomunitatea, Ezka-Zaraitzuko Hondakin Solidoen Mankomunitatea, Zangozako Eskualdeko Zerbitzuen Mankomunitatea, Erriberri aldeko Oinarrizko Gizarte Zerbitzuen Mankomunitatea, Araxesgoieneko Mankomunitatea, Euskara kudeatzeko Nafarroako Iparraldeko Mankomunitatea eta Orreaga Kirol Mankomunitatea.

Bestalde, komeni da zehaztea finantza egoeraren azterketa horretan toki entitateen eta haien erakunde autonomoen aurrekontuetako datu bateratuak erabili direla funtsean, nahiz eta, zenbait alderdiri buruz aurkezten den informazioan, sozietate hauek ere sartu diren: Iruñerriko Zerbitzuak SA (SCPSA), Servicios Técnicos Mancomunados SLU (Sertecma) eta Servicios de la Mancomunidad de Montejurra SA (SMSA). Zorpetzearen azterketan bai sartu dela udal eta mankomunitateen menpeko sozietate guztien baterakuntza. Fundazio publikoak eta partzuergoak, berriz, ez dira sartu inongo baterakuntzatan.

Nahiz eta informazio faltaren ondorioz norainokoak muga hori izan duen, uste dugu gure lanean lortutako konklusioak, datu horiek eduki izan bagenitu ere, ez liratekeela oso desberdinak izanen.

# III. Konklusioak eta gomendioak

## III.1. Konklusioak

Honako hauek dira 2020an toki sektore publikoak izandako antolamenduari, fiskalizazioari eta finantza egoerari buruzko konklusio nagusiak:

*Toki sektore publikoaren osaera 2020an*

Toki sektore publikoak 701 toki entitate biltzen ditu: 272 udal, 346 kontzeju, 61 mankomunitate eta udalen 22 batasun. Toki entitate horiek 118 menpeko entitate sortu dituzte zerbitzuak emateko, eta 17 partzuergotan parte hartzen dute.

Ganbera honek behin eta berriz adierazi du Nafarroako egungo udal antolaketan arrazionalizazio falta dagoela. Arazo horrek, bada, bere horretan dirau, Nafarroako udalerrien biztanleria-dimentsio murritzarekin batera. Kontu horiek eragina dute baliabideen horniduran, bai eta eskumenak kudeatzeko administrazio egitura egoki eta nahikoaren gabezian ere. Ondorioz, zerbitzu publiko eraginkor eta kalitatezkoak ematea zailtzen dute.

Horri dagokionez, 2019an Nafarroako Toki Administrazioaren Erreformarako otsailaren 4ko 4/2019 Foru Legea onetsi zen, helburutzat duena toki mapa eraldatu eta finantzaketa sistema berria ezartzea, behar diren arauak onetsita. 2020an ez zen halako araurik onetsi, eta eskualdeak sortzeko ekimena abiarazteko ezarritako epea amaitu zen. 2022an onetsi dira finantzaketa sistema berria taxutzen duten hiru foru legeak.

*Kontuen Ganberak 2020ari buruz egindako fiskalizazio lanak*

Ganbera honek finantza- eta legezkotasun-fiskalizazioa egin zuen Iruñeko Udalaren 2020ko jarduera ekonomiko-finantzarioari buruz. Fiskalizazio horizontala ere egin zuen Jurramendiko Mankomunitatearen eta Lekunberri, Lodosa, Ribaforada eta Zangozako udalen langile-kontratazioari buruz (2015-2020), eta txosten bat, Urdazubiko Udalak 2020ko ekitaldian gomendioak betetzeari buruz.

Horrez gain, fiskalizazio operatiboko zenbait txosten egin ditu 2020ko ekitaldia denbora-norainokoaren barruan dutenak: “Lekunberriko Udalaren ur hornikuntza eta saneamenduaren zerbitzua” (2017-2020), “Etxeetako eta saltokietako hondakinak, nola hobetu administrazioen arteko koordinazioa kudeaketa eraginkorrago eta efizienteagoa lortzeko” (2020), eta “Administrazio elektronikoaren ezarpena Nafarroako 8.000 eta 20.000 biztanle bitarteko udaletan” (2020-2021).

*Toki sektore publikoaren finantza egoera 2020an*

Toki entitateek eta menpeko erakunde autonomoek, oro har, 2020an 855,31 milioiko diru-sarrerak lortu zituzten, erdiak transferentzien bidez eta ehuneko 44 tributu-sarreren bidez. Gastuak 799,18 milioikoak izan ziren, eta ehuneko 81 funtzionamendu gastuak dira, batez ere langile-gastuak (ehuneko 39) eta ondasun arrunt eta zerbitzuetan egindakoak (ehuneko 32).

Aurreko ekitaldiarekin alderatuta, guztizko diru-sarrerak eta gastuak hurrenez hurren ehuneko lau eta ehuneko hamar murriztu ziren. Bilakaera horretan zerikusi handia izan dute COVID-19ak ekarritako osasun, gizarte eta ekonomia krisiaren ondorioek eta krisiari aurre egiteko hartutako neurriek.

Diru-sarrera arruntetan, jarduera ekonomiko eta sozialarekin zuzenean lotutakoek, hau da, tasa eta prezio publikoek eta zeharkako zergek, jaitsiera nabarmena izan dute, guztira 26,60 milioikoa. Murrizketa hori hein handian konpentsatu dute jasotako transferentzia arrunt handiagoek, tartean COVID-19arekin berariaz lotutako 13,13 milioiek. Hala, bada, diru-sarrera arrunten guztizkoa ehuneko bat jaitsi da.

Gastuei dagokienez, erabakigarria izan da kultura arloko politikarako gastu arrunta 22,68 milioi murriztu izana, jarduera, ekitaldi eta jaiak egiteari uztearen ondorioz. Beherakada hori partez neutralizatu du beste gastu batzuen igoerak, eta horien artean langile-gastuak nabarmendu dira, 12 milioi handituta, halako moldez non funtzionamendu gastu osoak ehuneko bi murriztu baitira.

Emaitza gisa, toki entitateen eta haien erakunde autonomoen aurrezki gordina eta garbia hurrenez hurren 138,84 milioikoa eta 108,51 milioikoa izan dira. Aurreko ekitaldikoen oso antzeko zenbatekoak dira.

Beste alde batetik, kapitaleko diru-sarrerek eta gastuek jaitsiera oso nabaria izan dute, baina 2019ko kopuru handiak ohiz kanpokoak izan ziren. Izan ere, 2019ko ekitaldia azkena izan zuten 2017-2019 aldiko Toki Azpiegituren Planak eta 19/2018 Foru Legearen bidez onetsitako Inbertsio Finantzarioki Jasangarriei buruzko Planak.

Toki sektore publikoaren zor bizia, toki entitateak, haien mendeko erakunde publikoak eta haiek partaidetza osoa duten sozietate publikoak kontuan harturik, 137,74 milioikoa zen 2020 amaieran. Zenbateko hori diru-sarrera arrunten ehuneko 18 da. Urrun dauka ehuneko 110eko legezko muga, eta 2019ko aldean ehuneko 23 murriztu da.

Bestalde, gastu orokorretarako diruzaintzako gerakina 26,35 milioi hazi da, azken urteetako goranzko joerari eutsiz.

Aurrekontu-egonkortasun eta finantza-iraunkortasunaren alorrean, arau fiskal indardunak bete dira, eta pandemia dela eta etendakoak ere bete izanen ziren, nahiz eta “gastu araua” ezin den ebaluatu, ez dagoelako erreferentzia balio indardunik.

COVID-19aren pandemiak oso eragin garrantzitsua izan zuen Nafarroako toki entitateen jardueran. Guztizko diru-sarrera arruntak pixka bat jaitsi ziren, jarduera ekonomiko eta sozialarekin zuzenean lotutako diru-sarreren murrizketa neurri handian konpentsatu zuelako transferentzia arrunten bidezko diru-sarreren gehikuntzak. Funtzionamendu gastuak murriztu egin ziren, bertan behera gelditu zirelako hainbat jarduera, ekitaldi eta festa. Ondorioz, aurrezki gordina eta garbia aurreko ekitaldikoen oso antzekoak izan ziren, pandemia gorabehera.

Hitz batez, toki sektore publikoaren 2020ko egoera ekonomiko orokorra saneatua izan zen, eta ez zuen okerrera egin COVID-19aren pandemiaren ondorioz. Zor biziak beherantz jarraitu zuen, eta gastu orokorretarako diruzaintzako gerakinak gorantz. Biek ere aurreko urteetako hoberako joerari eutsi zioten.

*Kontratazio publikoa*

Toki entitateek eta haien mendeko entitateek guztira 392 kontratu adjudikatu zituzten, eta horien guztizko zenbatekoa 114,61 milioi izan zen. Kontratuen ehuneko 73 eta zenbatekoaren ehuneko 54 udalei dagokie. Adjudikatutako guztizko zenbatekotik, ehuneko 45 eta 43, hurrenez hurren, zerbitzu eta obra kontratuetakoa da. Ehuneko horietan pisu handia du mankomunitate batek 24,5 milioitan adjudikatutako zerbitzu kontratu batek.

Kontratazio jardueran, COVID-19aren pandemiaren eraginez, kontratuen kopurua ehuneko 22 murriztu da aurreko ekitaldiko aldean.

*Kontu-ematea eta aurrekontuak*

Oro har, toki entitateek beren kontuak onetsi eta Toki Administrazioaren eta Despopulazioaren Zuzendaritza Nagusiari igortzen dizkiote, baina askotan ez dute egiten legezko epeetan, nahiko atzeratuta baizik. Zehazki, toki entitateen ehuneko 68 eta 53 dira, hurrenez hurren, onesteko eta igortzeko betebehar horiek legezko gehieneko epearen barnean bete dituztenak. Nolanahi ere, txosten honen datan jada toki entitateen ehuneko 86k igorri dizkiote beren kontuak Toki Administrazioaren eta Despopulazioaren Zuzendaritza Nagusiari.

Aurrekontuari dagokionez, deigarria da toki entitateen ehuneko 23k soilik onetsi dutela aurrekontua ekitaldia hasi baino lehen, eta ehuneko hiruk bakarrik igorri diotela legezko gehieneko epean Toki Administrazioaren eta Despopulazioaren Zuzendaritza Nagusiari.

*Barne kontrola*

Nafarroako Toki Administrazioari buruzko 6/1990 Foru Legean (aurrerantzean NTAFL) barne kontrolerako ezarritako hiru modalitateei dagokienez, kontu-hartze organoek galde-sortari emandako erantzunen arabera, kontu-hartze eginkizuna nonahi betetzen da, baina beste bi funtzioek askoz ezarpen murritzagoa dute: horri buruzko galderari erantzun dioten kontu-hartze organoetatik ehuneko 56k eta 42k esan dute, hurrenez hurren, kontrol finantzarioa eta eraginkortasunaren kontrola egiten dutela.

Kontu-hartze organoek 188 eragozpen-ohar egin dituzte, eta horietatik 172tan azaldu da ukitutako zenbatekoa, zeinak 5,06 milioi egiten baitu, guztira. Zenbatekoa kontuan harturik, eragozpen-oharrek gehien ukitutako arloa kontratazio publikoa da (guztizkoaren ehuneko 86), eta ondoren dirulaguntzena eta langileriarena.

Aipatu beharra dago Nafarroan ez dela erregelamenduz garatu barne kontrolaren araubide juridikoa, Estatuan bezala, non apirilaren 28ko 424/2017 Errege Dekretua onetsi baitzen, toki sektore publikoko entitateen barne kontrolaren araubide juridikoa arautzen duena.

*Konparazio-azterketa*

Biztanleria tarte desberdinetako Nafarroako udalen konparazio-azterketak erakusten duenez, Iruñean izan ezik, udalerria zenbat eta handiagoa izan orduan eta txikiagoak dira diru-sarrera arruntak, funtzionamendu gastuak eta aurrezki gordina eta garbia biztanle bakoitzeko.

Nafarroako 40.000 biztanletik beherako udalak alderatzen badira EAEkoekin eta Estatukoekin –horiek toki finantzaketarako sistema desberdinak dituzte–, ikus daiteke Nafarroako udalen per capita diru-sarrerak eta gastuak handiagoak direla Estatuko gainerakoenak baino eta txikiagoak EAEkoak baino. EAEko udalek transferentzien bidez Nafarroakoek baino zenbateko nabarmen handiagoa jasotzen dute biztanle bakoitzeko; aldiz, Estatuko gainerakoekin Nafarroakoek duten desberdintasun nagusia da Estatukoek zuzeneko zergen bitartez diru-sarrera handiagoak jasotzen dituztela biztanleko. Urte arteko azterketaren arabera, EAEko udalen diru-sarrera arrunten jaitsiera Nafarroako udalena eta Estatuko gainerakoena baino nabarmen handiagoa da, finantzaketa sistemetan dituzten desberdintasunen ondorioz. Bestalde, 2020an Nafarroako udalen aurrezki gordinaren eta garbiaren zenbatekoak EAEko eta Estatuko udalenak baino handiagoak dira, hala balio absolutuetan nola diru-sarrera arruntekiko erlazioan.

*Kontabilitate- eta aurrekontu-araudia*

Nafarroako tokiko kontabilitatea araututa dago Toki Administrazioari egokitutako Kontabilitate Publikoko Plan Orokorrean oinarrituta –1990eko uztailaren 17ko Ministro Aginduaren bitartez onetsi zen hura–, salbu eta toki entitateen aurrekontu-egiturari dagokiona, hori 2015ean eguneratu baitzen. Ez da araurik eman toki entitatearen eta haren menpeko entitateen kontabilitatearen egoera-orriak bateratzeari buruz.

Bestalde, abenduaren 29ko 22/2020 Foru Legea, Nafarroako Toki Ogasunei buruzko 2/1995 Foru Legea aldatzen duena, 2021eko urtarrilaren 1ean jarri zen indarrean, eta zenbait aldaketa egin zituen toki entitateen ekonomia- eta aurrekontu-kudeaketarako prozedurak malgutzeko, aurrekontu-egonkortasunari eta finantza-iraunkortasunari buruzko arauak garatzeko eta tributuen arloko berrikuntza batzuk ezartzeko.

## III.2. Gomendioak

Kontuan izanik azaldu diren konklusioak eta aurreko txostenetan jasotako gomendio garrantzitsu batzuk, indarrean dirautenak, honako gomendio hauek egiten ditugu:

***Nafarroako Foru Komunitateko Administrazioari eta Parlamentuari***

* *Behar diren lege eta administrazio neurriak onestea erabat burutu dadin Nafarroako Toki Administrazioaren berregituraketa, Nafarroako Toki Administrazioaren Erreformarako otsailaren 4ko 4/2019 Foru Legean ezarritakoa, kudeaketa publiko efiziente eta eraginkorra lortzeko.*
* *Tokiko kontabilitatea urgentziaz berritzea eta 2010eko Kontabilitate Publikorako Plan Orokor indardunera egokitzea.*
* *Toki entitateen barne kontrolaren araubide juridikoaren erregelamenduzko garapena onestea, eta kudeaketaren bizkortasuna uztartzea barne kontrolak behar duen zorroztasunarekin eta kontu-hartze funtzioaren indartzearekin.*
* *Toki entitateen eta horien menpeko entitateen kontabilitateko egoera-orriak bateratzeko metodologiari buruzko arauak taxutzea, toki sektore publiko osoak egindako jardueraren erabateko ikuspegia emateko helburuarekin.*
* *Toki zerbitzuen kostuak kalkulatzeko sistema bat taxutzea eta hura ezar dadin sustatzea, bai eta kudeaketaren adierazleak ere, horrela beteko baita Toki Administrazioaren Arrazionalizazioari eta Iraunkortasunari buruzko Legean eta Nafarroako Toki Administrazioaren Erreformarako Foru Legean xedatutakoa.*
* *Langileen plantilla organikoaren eredu bat egitea, zeinak argitasunez eta zehaztasunez jasoko baititu dokumentu horrek bete behar dituen baldintzak eta eduki behar duen informazioa; eredu horrek, halaber, aukera emanen du toki entitateek informazio-betekizunak bete ditzaten.*
* *Informatikako garapen egokiak egitea, toki entitateetako kontu-hartze organoek errazago bete ahal ditzaten Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikotik (aurrerantzean AEFILO) eratortzen diren informazio betebeharrak.*
* *Toki entitateei atxikitako partzuergoen gaineko informazioa sartzea toki entitateen erregistroan.*

***Toki entitateei***

* *Kudeaketa ekonomiko-finantzarioan zuhurtasun eta erantzukizun fiskalaren printzipioak betetzen jarraitzea gaur egun ere, aurrekontu-egonkortasunari eta finantza-iraunkortasunari buruzko arauetako batzuk etenda egon arren, eta horiei lotutako aldagaien segimendua egiten jarraitzea.*
* *Egiturazko lanpostu guztiak plantilla organikoan sartzea, eta gutxitzea, deialdi egokien bitartez, toki entitateetako langileen behin-behinekotasun maila handia. Hain zuzen ere, arau hauek bete behar dira: 20/2021 Legea, enplegu publikoan behin-behinekotasuna murrizteko premiazko neurriei buruzkoa, eta 19/2022 Foru Legea, uztailaren 1ekoa, zeinaren bidez neurriak hartzen baitira Nafarroako administrazio publikoetan egonkortze prozesuak gauzatzeko, Enplegu publikoan behin-behinekotasuna murrizteko premiazko neurriei buruzko 20/2021 Legearen ondorioz.*
* *Kontratazio administratiboko prozeduretan denbora-plangintza egokia ezartzea, kontratuen gehieneko indarraldia gainditu ez dadin.*
* *Udal ondasun eta eskubideen inbentario balioetsia eta eguneratua ezartzeko prozesua osatzea, eta hura ibilgetuaren kontuekin lotzea.*
* *Lurzoruaren udal ondarearen erregistroa eta inbentarioa sortzea, bai eta hirigintzako hitzarmenen erregistroa ere.*
* *Udalaren barne kontrola egitea, aplikatzekoa den legerian ezarritako hedadurarekin, bere eginkizun hirukoitzaren arabera: kontu-hartzailetza, finantza-kontrola eta eraginkortasunaren kontrola.*
* *Toki entitateek beren burua antolatzeko duten ahalmena erabiliz, tokiko zerbitzu publikoak eraginkortasunez, ekonomiaz eta efizientziaz kudeatzeko antolamendu-egitura arrazoizkoena diseinatzea.*
* *Zerbitzu publikoen kostuen metodologia ezartzen jarraitzea eta erabakiak hartzeko kudeaketa-adierazle baliagarriak definitzea.*
* *Aurrekontua, aurrekontu-likidazioa eta kontu orokorra onestea ezarritako epeetan, eta haien guztien kontuak ematea 15 eguneko epean, onesten direnetik hasita.*
* *Balorazio-ponentziak epean gaurkotzea.*
* *Hornitzaileei ordaintzeko batez besteko epea argitaratzea, AEFILOn xedatutakoarekin bat.*

Aurreko txostenetako gomendio hauek bete dira erabat edo neurri batean:

* *Toki ogasunen esparru berri bat onestea, hartan jasotzeko Nafarroako toki entitateei aplika dakizkiela aurrekontu-egonkortasunari buruzko araudiaren betekizun eta eskakizunak.*

Bete egin da, abenduaren 29ko 22/2020 Foru Legea onetsi baita, Nafarroako Toki Ogasunei buruzko Foru Legea aldatzen duena.

* *Toki entitateek kontuak emateko duten legezko betebeharra epean betetzen dela bermatzeko tresnak sendotzea*.

Neurri batean bete da, martxoaren 22ko 7/2022 Foru Legea onetsiz, ezartzen duena nola banatu transferentzia arrunten bidez toki-erakundeek Nafarroako tributuetan parte hartzeko duten funtsa. Lege horrek ezartzen du ordainketak atxikiko zaizkiela kontuak ematerakoan atzerapen oso nabarmenak dituzten entitateei.

* *Toki sektore publikoaren finantza egoerari buruz Toki Administrazioaren eta Despopulazioaren Zuzendaritza Nagusiak egindako txostena osatzea, sozietate publikoei, fundazioei eta partzuergo publikoei buruzko informazio osoa gehituz.*

Neurri batean bete da, mankomunitateen menpeko hiru sozietate publikoren datuak dakartzan informazio bateratua erantsi baita.

Fiskalizazio operatiboko lanetako konklusioei eta gomendioei dagokienez, lan espezifikoak direnez, Ganbera honek argitaratutako txostenei lotzen gatzaizkie.

# IV. Toki sektore publikoaren antolaketa-egitura eta araudia

## IV.1 Antolaketa-egitura

Toki sektore publikoa Toki Administrazioari buruzko Foru Legean ezarritakoaren arabera antolatuta dago. Hala, honako hauek dira toki entitateak:

* Udalak: lurralde antolamenduaren oinarrizko toki entitateak.
* Kontzejuak: udalaren dermioaren barrenean kokaturiko toki entitateak, hark baino populazio eta lurralde esparru txikiagoa dutenak.
* Ohiturazko elkarteak: Errege Bardeako Komunitatea, Aezkoa Ibarreko Komunitatea, Erronkari Ibarreko Mankomunitatea, Zaraitzu Ibarreko Unibertsitatea, Aralarko Elkartea, eta TAFLk indarra hartzean herri ondasunen jabe edo administratzaile diren gainerako korporazio tradizionalak.
* Udalen mankomunitateak edo zenbait udalen elkarteak, obrak elkarrekin egin eta haien eskumenekoak diren zerbitzu jakin batzuk emateko.
* TAFLn aurreikusitako moduan udalez gaindiko tokiko lurralde-entitate gisa eratzen diren eskualdeak.
* Nafarroako toki entitateek eta Foru Komunitateko Administrazioak (NFKA) eratzen ahal dituzten plangintza orokorreko mankomunitateak, toki eskumeneko zenbait zerbitzuren prestazioa koordinatzea xede dutenak.
* Apirilaren 4ko 20/2019 Foru Legeak indarra hartu baino lehenago sortutako administrazio zerbitzuen elkarteak. Lege horrek aldatu egiten ditu Nafarroako Toki Administrazioari buruzko uztailaren 2ko 6/1990 Foru Legea eta Nafarroako Toki Administrazioaren Erreformarako otsailaren 4ko 4/2019 Foru Legea.

Nafarroako Toki Administrazioaren Erreformarako Foru Legeak udalen batasunen eta administrazio barrutien figurak ezabatu ditu, baina lege horren xedapen iragankor batek dio haiei eutsi behar zaiela harik eta eskualdeak eratu, beren eskumenak eta langileak jaso eta dagozkien zerbitzuak emateko prest egon arte. Oraindik ez da eratu inongo eskualderik edo plangintza orokorrerako mankomunitaterik.

Foru lege horrek, bestalde, toki partzuergoei toki entitatearen izaera kendu die, eta berezko nortasun juridikoa eta beren helburuak betetzeko ahalmen osoa duten entitatetzat jotzen ditu. Administrazio publiko bati atxikiko zaizkio, TAFLn ezarritakoarekin bat.

Honako hau da toki entitateen kopurua, 2020ko abenduaren 31n, aurreko urteetako toki entitateen kopuruarekin alderatuta:

|  |  |  |  |  |  |
| --- | --- | --- | --- | --- | --- |
| Toki entitatea | 2016 | 2017 | 2018 | 2019 | 2020 |
| Udalak(1) | 272 | 272 | 272 | 272 | 272 |
| Kontzejuak | 346 | 346 | 346 | 346 | 346 |
| Mankomunitateak (2) | 62 | 61 | 61 | 61 | 61 |
| Udal batasunak | 20 | 23 | 22 | 22 | 22 |
| Guztira | 700 | 702 | 701 | 701 | 701 |

1. 60 dira udal konposatuak.
2. Ezkabarteko eta Olaibarko Langileriaren Mankomunitatea Toki Entitateen Erregistrotik irten da 2021ean, atzeraeraginez, iritzi baitio inoiz ez zuela erregistrora bildu behar. Horregatik, aurreko ekitaldietako datuak ere aldatu egin ditugu.

2020an ez da inolako aldaketarik izan aurreko ekitaldiarekin konparatuta.

2016tik 2020ra bitarteko aldian honako hau da erakunde autonomoen, toki entitate bat jabe bakarra duten merkataritza sozietateen, toki fundazio publikoen eta partzuergoen kopurua:

|  |  |  |  |  |  |  |
| --- | --- | --- | --- | --- | --- | --- |
| Entitatea |  | 2016 | 2017 | 2018 | 2019 | 2020 |
| Erakunde autonomoak |  | 64 | 63 | 60 | 58 | 56 |
| Merkataritza sozietateak |  | 54 | 53 | 57 | 56 | 54 |
| Fundazio publikoak |  | 9 | 8 | 8 | 8 | 8 |
| Partzuergoak(1) |  | 15 | 17 | 17 | 17 | 17 |
| Guztira |  | 142 | 141 | 142 | 139 | 135 |

(1) Egungo partzuergo guztiak sartu dira, txosten honen datara arte bakar bat ere ez delako sailkatu tokikotzat.

Kopuruetan sartu diren erakunde autonomo bat eta zenbait sozietate eta fundazio ez dira ageri Toki Entitateen Erregistroan txosten honen datan, baina Ganbera honek identifikatu egin ditu bere fiskalizazio lanetan.

2020an ez dago jasorik ez erakunde autonomorik ez merkataritza sozietaterik sortu denik. Erregistrotik irten dira bi erakunde autonomo: Ardoi Kirol Patronatua eta Kulturako Udal Patronatua, biak ere Zizur Nagusiko Udalaren menpekoak. Bi sozietate publiko desegin dira: Iruñeko Udalaren Energia Operadorea SL eta Gesterlar Siglo XXI SL.

Ez dago fundazio publiko eta partzuergoen altarik ez bajarik.

Aurreko datuak kontuan hartuta, hona hemen Nafarroako toki sektore publikoaren egitura 2020ko abenduaren 31n:

Nafarroako toki sektore

publikoa

Udalak: 272

Udalez gaindiko

entitateak: 83

Kontzejuak: 346

Erakunde autonomoak: 53

Merkataritza sozietateak: 45

Fundazio publikoak: 8

Partzuergoak: 17

Udalen batasunak: 22

Mankomunitateak: 61

Merkataritza sozietateak: 2

Erakunde autonomoak: 3

Merkataritza sozietateak: 7

Merkat. sozietateak: 5

2020ko urtarrilaren 1ean, Nafarroako 272 udalen biztanleria –errolda ofizialeko datuen arabera, 661.197 biztanle– honela zegoen banatuta:

|  |  |  |  |  |
| --- | --- | --- | --- | --- |
| Biztanleria  tartea | Udalen kopurua | Udalak, guztizkoaren gainean (%) | Biztanleria  2020-1-1ean | Biztanleria, guztizkoaren gainean (%) |
| <101 | 48 | 17,6 | 2.921 | 0,4 |
| 101-200 | 47 | 17,3 | 6.723 | 1,0 |
| 201-500 | 57 | 21,0 | 18.198 | 2,8 |
| 501-1.000 | 37 | 13,6 | 26.831 | 4,1 |
| 1.001-2.000 | 22 | 8,1 | 30.566 | 4,6 |
| 2.001-3.000 | 24 | 8,8 | 60.271 | 9,1 |
| 3.001-5.000 | 16 | 5,9 | 64.012 | 9,7 |
| 5.001-10.000 | 9 | 3,3 | 66.825 | 10,1 |
| 10.001-20.000 | 8 | 2,9 | 102.279 | 15,5 |
| 20.001-30.000 | 2 | 0,7 | 41.585 | 6,3 |
| 30.001-50.000 | 1 | 0,4 | 37.042 | 5,6 |
| 50.000 baino gehiago | 1 | 0,4 | 203.944 | 30,8 |
| Guztira | 272 | 100 | 661.197 | 100 |

Nabarmentzekoa da Nafarroako udalen ehuneko 70ek (189 udal) 1.000 biztanle baino gutxiago dutela eta, multzo osoan, biztanleriaren ehuneko zortzi osatzen dutela. Bestalde, Iruñak eta 10.000 biztanle baino gehiago dituzten gainerako 11 udalek biztanleriaren ehuneko 58 hartzen dute.

Ganbera honek bere txostenetan behin eta berriro adierazi bezala, biztanle kopuru txikia dutenek giza baliabide eta finantza-baliabide mugatuak izaten dituzte eta ez dute administrazio-egitura egokia eta nahikoa izaten beren eskumenak baliatzeko. Horrek zaildu egiten du zerbitzuak eraginkortasunez, efizientziaz, ekonomiaz eta kalitatez ematea.

## IV.2. Toki sektore publikoa arrazionalizatzeko planteatu diren lege neurriak

2019an Nafarroako Toki Administrazioaren Erreformarako otsailaren 4ko 4/2019 Foru Legea onetsi zen. Bertan toki antolaketa berri bat diseinatu da, eta arauak onetsi behar dira hura garatzeko eta behin betiko taxuera zehazteko.

Besteak beste, toki finantzaketarako sistema berri bat aurreikusten zen, zeinean Toki Ogasunen Funtsa Foru Komunitateko tributu-bilketaren portzentaje finko baten bidez zuzkituko baitzen, eta modulu sistema baten bidez banatu, dirulaguntza finalisten sistema erabili ordez. Horri dagokionez, martxoaren 22ko 6/2022 Foru Legeak, Nafarroako Toki Ogasunei buruzko martxoaren 10eko 2/1995 Foru Legea aldatzen duenak, finantzaketa sistema berri bat ezarri du. Bertan, Toki Ogasunen Funtsaren zuzkidura zenbateko finko bat da, urtero eguneratzen dena, eta 7/2022 eta 8/2022 foru legeek arautzen dute haren banaketa (hurrenez hurren transferentzia arruntei eta Toki Inbertsioen Planari buruzkoak dira).

Bestalde, gorago aipatutako Nafarroako Toki Administrazioaren Erreformarako otsailaren 4ko 4/2019 Foru Legeak toki entitateen mota batzuk kentzen eta beste batzuk sortzen ditu. Hain zuzen ere eskualdeen figura sortzen du; eskualde bakoitza udalen edo Nafarroako Gobernuaren ekimenez sortu behar da, eta horretarako 18 hilabeteko epea ezarri zen foru legean, 2020ko abuztuan bukatu zena. Oraindik ez da eratu inongo eskualderik.

## IV.3. 2020an onetsitako araudia

Nafarroako toki sektore publikoan aplikatzekoak diren arau asko onetsi ziren 2020an, eta COVID-19aren pandemiaren ondorioz hartutako neurriekin zerikusia dute hein handian. Onetsitako arauen artean, hauek nabarmentzen dira beren garrantziagatik:

* 2/2020 Foru Legea, urtarrilaren 23koa, zeinaren bidez indarraldia luzatzen baitzaio 2017-2019 aldirako Toki Inbertsioen Plana arautzen duen abenduaren 13ko 18/2016 Foru Legeari, eta aldaketak egiten baitzaizkio..
* 3/2020 Foru Legea, otsailaren 27koa, toki ogasunek transferentzia arrunten eta beste laguntza batzuen kontzeptuetan Nafarroako tributuetan duten parte-hartzearen funtsaren zenbatekoa eta banaketa ezartzen dituena 2020. urterako.
* 22/2020 Foru Legea, abenduaren 29koa, Nafarroako Toki Ogasunei buruzko 2/1995 Foru Legea aldatzen duena.

2/2020 eta 3/2020 foru legeek luzatu egin zuten, zenbait doikuntza eginda, toki entitateak finantzatzeko lehengo sistemaren indarraldia, eta sistema hori aplikatzen jarraitu da harik eta aurreko apartatuan aipatu ditugun 6/2022, 7/2022 eta 8/2022 foru legeek indarra hartu duten arte.

22/2020 Foru Legea, berriz, aplikatzekoa izan da jada 2021eko ekitalditik aurrera, eta aldaketa batzuk egin ditu Toki Ogasunei buruzko Foru Legean: prozedurak malgutu egin ditu, toki entitateen ekonomia- eta aurrekontu-kudeaketa bizkortzeko, eta aurrekontu-egonkortasunaren eta finantza-iraunkortasunaren inguruko alderdi batzuk garatu ditu, arlo horretako egungo arau-esparruarekin bat etorriz. Tributuen arloan ere aldaketa batzuk egin ditu, udalek zenbait tributuren gain dituzten ahalak handituz eta negozio kopurua milioi batetik beherakoa denean jarduera ekonomikoen gaineko zergaren salbuespena ezarriz, bai eta toki entitateentzako konpentsazioa ere, salbuespen hori dela eta.

Pandemiarekin zuzenean lotuta, hauek nabarmendu behar ditugu:

* Diputatuen Kongresuaren Erabakia, 2020ko urriaren 20koa, zeinaren bidez aitortzen baita badela ezohiko larrialdi egoera bat, 2020an eta 2021ean arau fiskalak aldi baterako etetea justifikatzen duena.
* 13/2020 Foru Legea, uztailaren 1ekoa, 25 milioi euroko aparteko kreditu bat eman, arautu eta banatzekoa, Nafarroako Toki Ogasunen parte-hartzearen funtsaren kargura, COVID-19ak eragindako osasun publikoko arrazoiak direla-eta hartu behar izan diren ohiz kanpoko neurri urgenteengatik toki entitateek dituzten beharrei erantzuteko.

2020an onetsi diren eta Nafarroako toki sektore publikoaren jarduerari eragiten dioten beste arau batzuen zerrenda dago I. eranskinean.

# V. 2020ko ekitaldiari dagozkion fiskalizazio jarduketen laburpen-oroitidazkia

Toki esparruan, Ganbera honek finantza- eta legezkotasun-fiskalizazioa egin zuen Iruñeko Udalaren 2020ko jarduera ekonomiko-finantzarioari buruz. Haren aurrekontuaren likidazioan aitortutako betebeharrak eta eskubideak 210,38 milioikoak eta 226,77 milioikoak dira, hurrenez hurren.

Fiskalizazio horizontaleko txostena ere egin du Jurramendiko Mankomunitatearen eta Lekunberri, Lodosa, Ribaforada eta Zangozako udalen langileen ordainsariek eta kontratazioak legeria betetzeari buruz (2015-2020), eta txosten bat, Urdazubiko Udalak 2020ko ekitaldian gomendioak betetzeari buruz.

Fiskalizazio operatiboaren arloan zenbait txosten egin ditu 2020ko ekitaldia denbora-norainokoaren barruan dutenak: “Lekunberriko Udalaren ur hornikuntza eta saneamenduaren zerbitzua” (2017-2020), “Etxeetako eta saltokietako hondakinak, nola hobetu administrazioen arteko koordinazioa kudeaketa eraginkorrago eta efizienteagoa lortzeko” (2020), eta “Administrazio elektronikoaren ezarpena Nafarroako 8.000 eta 20.000 biztanle bitarteko udaletan” (2020-2021).

Fiskalizazioen emaitzak txostenetan jaso, eta Nafarroako Parlamentuko Aldizkari Ofizialean eta Ganbera honen webgunean argitaratu ziren.

Jarraian labur azaltzen dira finantza- eta legezkotasun-fiskalizazioaren emaitza nagusiak:

* Iruñeko Udalean finantza-auditoretzako iritzia aldekoa izan zen, eta legeria betetzeari buruzko auditoretzako iritzia ere aldekoa, bi alderdi hauetan salbu: zerbitzuen prestazioagatiko gastuak ordaintzea kontratuen gehieneko indarraldia amaituta dagoenean, eta aldez aurreko kontu-hartze mugatuak ez betetzea Toki Ogasunei buruzko Foru Legean ezarritakoa.
* Jurramendiko Mankomunitatearen eta Lekunberri, Lodosa, Ribaforada eta Zangozako udalen langileen ordainsariek eta kontratazioak legeria betetzeari buruz (2015-2020) egindako fiskalizazio horizontalean iritzi bat eman zen entitate bakoitzarentzat, eta denak aldekoak izan ziren, salbuespen batzuekin. Salbuespen horiek toki sektore publikoari buruzko 2019ko gure txostenean laburbilduta daude.

Finantza- eta legezkotasun-gaietan, hauek izan ziren txostenetan jasotako gomendio nagusiak:

* *Kontratazio prozeduretan denbora-plangintza egokia ezartzea, kontratuen gehieneko indarraldia gainditu ez dadin.*
* *Nomina aldez aurretik fiskalizatzea.*
* *Egiturazkoak eta iraunkorrak diren lanpostu guztiak plantilla organikoan sartzea.*
* *Langileen kontratazioan behin-behinekotasuna ahalik gehien murriztea, behar diren deialdiak eginez, araudi indardunak baimentzen duen heinean.*
* *Lanpostuen deialdiak aurreikusitako prozedurekin bat etorriz egitea, enplegu publikorako sarbidean berdintasun, merezimendu eta gaitasun printzipioak une oro bermatuz, bai eta publikotasunaren printzipioa ere.*
* *Erakunde autonomoen plantilla organikoa onetsi eta argitaratzea.*

Urdazubiko Udalari dagokionez, txostenean jarraipena egin zitzaien 2009ko ekitaldiari buruzko fiskalizazio txostenean udal horrentzat jarritako 39 gomendioei. Izan ere, fiskalizazio hartan finantza- eta legezkotasun-iritzia aurkakoa izan zen. Txostenean ondorioztatu zen barne kontrola aski hobetu zela kontabilitatearekin eta diruzaintzarekin lotutako zenbait alderditan, baina ezin zela gauza bera esan legezkotasunaz. Hortaz, berriz adierazi zen komeni zela neurri egokiak hartzea.

Fiskalizazio operatiboko konklusioei eta gomendioei dagokienez, gai espezifikoak direnez, Ganbera honek horiei buruz argitaratutako txostenei lotzen gatzaizkie.

# VI. Toki sektore publikoaren finantza egoera

2020ko toki sektore publikoari buruz Toki Administrazioaren eta Despopulazioaren Zuzendaritza Nagusiak egindako txostenak toki entitateen eta haien erakunde autonomoen informazio bateratua dakar. Txosten hori 2. eranskinean dago.

Bertan lehenbiziko aldiz aurkezten dira apartatu batean hiru sozietate publikorekin bateratutako datuak. Sozietate hauek dira: Iruñerriko Zerbitzuak SA, Iruñerriko Mankomunitatearen menpekoa; Servicios Técnicos Mancomunados SLU (Sertecma) eta Servicios Técnicos de la Mancomunidad de Montejurra SA (SMSA), biak Jurramendiko Mankomunitatearen menpekoak. Hiru sozietate horiek zerbitzu mankomunatuak kudeatzen dituzten sozietate publikoen guztizko gastuaren ehuneko 98 egiten dute gutxi gorabehera. 2019ko ekitaldiari buruzko txostenean, datuak SCPSArekin bakarrik zeuden bateratuta apartatu horretan.

Toki entitateen 2020ko jardueran eragin nabarmena izan dute COVID-19aren pandemiak eta hari erantzuteko hartutako neurri sanitario, juridiko eta ekonomikoek. Hain zuzen ere VI.4 atalean zehazten da nola eragin zioten neurri horiek toki entitateen jarduera ekonomiko-finantzarioari.

## VI.1. Diru-sarrerak

Jarraian, toki sektore publikoaren diru-sarreren aurrekontuaren 2020ko betetzeari buruzko laburpena azaltzen da:

(Milioiak)

|  |  |  |  |  |  |  |
| --- | --- | --- | --- | --- | --- | --- |
| Kapitulua | Behin betiko aurreik. | AEG 2020 | Diru-sarrera guztien gainean (%) | Betetakoa (%) | AEG 2020/2019 aldea | 2020/2019 aldea (%) |
| 1. Zuzeneko zergak | 191,36 | 198,25 | 23 | 104 | -1,01 | -1 |
| 2. Zeharkako zergak | 19,48 | 22,40 | 3 | 115 | -11,47 | -34 |
| 3. Tasak, prezio publikoak eta bestelako diru-sarrerak | 159,01 | 153,82 | 18 | 97 | -15,13 | -9 |
| 4. Transferentzia arruntak | 348,37 | 372,95 | 44 | 107 | 32,36 | 10 |
| 5. Ondarearen bidezko diru-sarrerak eta herri-aprobetxamenduak | 37,99 | 34,60 | 4 | 91 | -14,32 | -29 |
| ***Diru-sarrera arruntak*** | ***756,21*** | ***782,02*** | ***91*** | ***103*** | ***-9,57*** | ***-1*** |
| 6. Inbertsio errealen besterentzea | 16,24 | 7,93 | 1 | 49 | -3,09 | -28 |
| 7. Kapital-transferentziak | 69,88 | 56,59 | 7 | 81 | -26,92 | -32 |
| ***Kapitaleko diru-sarrerak*** | ***86,11*** | ***64,52*** | ***8*** | ***75*** | ***-30,01*** | ***-32*** |
| 8. Finantza-aktiboak | 93,45 | 1,39 | 0 | 1 | -0,96 | -41 |
| 9. Finantza-pasiboak | 22,65 | 7,39 | 1 | 33 | 4,45 | 152 |
| ***Diru-sarrera finantzarioak*** | ***116,10*** | ***8,78*** | ***1*** | ***8*** | ***3,50*** | ***66*** |
| Guztira | 958,42 | 855,31 | 100 | 89 | -36,09 | -4 |

(\*) Toki entitateak eta haien menpeko erakunde autonomoak sartu dira, baina ez sozietate publikoak, fundazio publikoak eta partzuergoak.

Diru-sarrerei buruzko 2020rako behin betiko aurreikuspenek 958,42 milioi euro egiten dute, eta ehuneko 89ko betetze maila dute. Diru-sarrera arruntek ehuneko 103ko betetze maila dute. Kapitaleko diru-sarrerak eta finantzarioak, berriz, hurrenez hurren ehuneko 75eraino eta ehuneko zortziraino bete ziren.

Aitortutako eskubide garbiek 855,31 milioi egin zuten. Horietatik ehuneko 91 diru-sarrera arruntak izan ziren (gehienbat transferentziak eta tributuak), eta kapitalekoak ehuneko zortzi izan ziren.

2020ko guztizko diru-sarrerak 2019koak baino ehuneko lau gutxiago izan ziren. Diru-sarrera arruntetan ehuneko bateko jaitsiera dago, transferentzia arrunten 32,36 milioiko gehikuntzak ia osorik konpentsatzen baititu gainerako kapituluetako diru-sarreren jaitsierak. Kapitaleko diru-sarreretan, berriz, ehuneko 32ko beherakada dago, eta arrazoi nagusia kapital-transferentzien bidezko diru-sarreren murrizketa da, 26,92 milioikoa.

Guztizko diru-sarreretatik, ehuneko 85 udalei dagokie, ehuneko 13 mankomunitate eta batasunei eta gainerako ehuneko bia kontzejuei. Banaketa hori aurreko ekitaldikoaren antzekoa da.

Banaketan eragin handirik ez badute ere, azpimarratzekoak dira diru-sarreren urtetik urterako aldaketan udalen, mankomunitateen eta kontzejuen artean dauden desberdintasunak: ehuneko biko, 11ko eta 38ko jaitsiera izan dute hurrenez hurren, eta horrek zerikusia du toki entitate mota bakoitzak diru-sarreren egitura desberdina izatearekin.

Toki sektore publikoaren 2020ko guztizko diru-sarrerak, gorago aipatutako hiru sozietateekin bateratuta, 933,78 milioikoak dira orotara. Hona hemen xehakapena:

(Milioiak)

|  |  |  |  |  |
| --- | --- | --- | --- | --- |
| DIRU-SARRERAK 2020 | Sozietateekin bateratu gabe | 3 sozietaterekin bateratuta | | Bateratzearen eragina |
| Kapitulua | Diru-sarrerak 2020 | Diru-sarrera guztien gainean (%) |
| 1. Zuzeneko zergak | 198,25 | 198,25 | 21,2 | 0,00 |
| 2. Zeharkako zergak | 22,40 | 22,40 | 2,4 | 0,00 |
| 3. Tasak, prezio publikoak eta beste diru-sarrera batzuk | 153,82 | 218,09 | 23,4 | 64,27 |
| 4. Transferentzia arruntak | 372,95 | 380,46 | 40,7 | 7,51 |
| 5. Ondarearen bidezko diru-sarrerak eta herri-aprobetxamenduak | 34,60 | 34,61 | 3,7 | 0,01 |
| ***Diru-sarrera arruntak*** | ***782,02*** | ***853,81*** | ***91,4*** | ***71,80*** |
| 6. Inbertsio errealen besterentzea | 7,93 | 7,96 | 0,9 | 0,04 |
| 7. Kapital-transferentziak | 56,59 | 60,47 | 6,5 | 3,88 |
| ***Kapitaleko diru-sarrerak*** | ***64,52*** | ***68,44*** | ***7,3*** | ***3,92*** |
| 8. Finantza-aktiboak | 1,39 | 4,14 | 0,4 | 2,75 |
| 9. Finantza-pasiboak | 7,39 | 7,39 | 0,8 | 0,00 |
| ***Diru-sarrera finantzarioak*** | ***8,78*** | ***11,53*** | ***1,2*** | ***2,75*** |
| Guztira | 855,31 | 933,78 | 100,0 | 78,47 |

Hiru sozietateen bateratzea kontuan hartuta, toki sektore publikoaren guztizko diru-sarrerak 933,78 milioikoak dira. Bateratzearen eragina 78,47 milioikoa da; horietatik ehuneko 82 dagokie tasa, prezio publiko eta beste diru-sarrera batzuei eta ehuneko 15 jasotako transferentziei.

Azpimarratzekoa da toki sektore publikoak transferentzien bidez izandako diru-sarrerak –kontuan harturik toki entitateak, haien erakunde autonomoak eta haiek partaidetza osoa duten sozietate guztiak– funtsean Nafarroako Aurrekontu Orokorretatik (NAOetatik) datozela, eta Aurrekontu Orokorren betetze datuek, 2020ko ekitaldian, guztira 397,01 milioiko transferentzia arruntak eta kapitalekoak islatzen dituztela, sailkapen funtzional honen arabera:

(Milioiak)

|  |  |  |  |  |
| --- | --- | --- | --- | --- |
|  | 2020 | | 2020/2019 aldea (absolutua) | 2020/2019 aldea (%) |
| Funtzioa | ABGak NAOetan | Guztizkoaren gainean (%) |
| 94. Transferentziak beste administrazio batzuei | 265,64 | 67 | 20,66 | 8 |
| 32. Hezkuntza | 29,61 | 7 | 2,39 | 9 |
| 23. Gizarte zerbitzuak eta sustapena | 27,81 | 7 | 4,66 | 20 |
| 26. Etxebizitza eskuratzea eta sustatzea | 27,01 | 7 | 2,97 | 12 |
| 45. Azpiegiturak | 12,55 | 3 | - 16,25 | -56 |
| 44. Garraiorako dirulaguntzak | 11,35 | 3 | 1,12 | 11 |
| 33. Kultura | 6,39 | 2 | - 2,89 | -31 |
| Gainerakoak | 16,64 | 4 | 4,23 | 34 |
|  | 397,01 | 100 | 16,89 | 4 |

## VI.2. Gastuak

Jarraian, toki sektore publikoaren gastuen aurrekontuaren 2020ko betetzeari buruzko laburpena azaltzen da:

(Milioiak)

|  |  |  |  |  |  |  |
| --- | --- | --- | --- | --- | --- | --- |
| Kapitulua | Behin betiko kredituak | ABG 2020 | Gastu guztien gainean (%) | Betetzea (%) | AEG 2020/2019 aldea | 2020/2019 aldea (%) |
| 1. Langile-gastuak | 323,74 | 310,96 | 38,9 | 96 | 12 | 4 |
| 2. Ondasun eta zerbitzuetako gastu arruntak | 298,95 | 255,79 | 32,0 | 86 | -27 | -10 |
| 3. Finantza-gastuak | 2,48 | 1,78 | 0,2 | 72 | 0 | 9 |
| 4. Transferentzia arruntak | 86,18 | 76,43 | 9,6 | 89 | 5 | 6 |
| ***Eragiketa arruntak*** | ***711,35*** | ***644,95*** | ***80,7*** | ***91*** | ***-11*** | ***-2*** |
| 5. Kontingentzia funtsa | 0,47 | 0,00 | 0,0 | 0 | 0 | -- |
| ***Kontingentzia funtsa*** | ***0,47*** | ***0,00*** | ***0,0*** | ***0*** | ***0*** | ***--*** |
| 6. Inbertsio errealak | 199,87 | 115,49 | 14,5 | 58 | -67 | -37 |
| 7. Kapital-transferentziak | 9,92 | 8,10 | 1,0 | 82 | -9 | -52 |
| ***Kapital-eragiketak*** | ***209,78*** | ***123,59*** | ***15,5*** | ***59*** | ***-76*** | ***-38*** |
| 8. Finantza-aktiboak | 1,63 | 2,09 | 0,3 | 128 | 1 | 39 |
| 9. Finantza-pasiboak | 28,97 | 28,55 | 3,6 | 99 | 0 | -1 |
| ***Finantza-eragiketak*** | ***30,60*** | ***30,64*** | ***3,8*** | ***100*** | ***0*** | ***1*** |
| Guztira | 952,21 | 799,18 | 100 | 84 | -86 | -10 |

(\*) Toki entitateak eta haien menpeko erakunde autonomoak sartu dira, baina ez sozietate publikoak, fundazio publikoak eta partzuergoak.

2020ko ekitaldirako behin betiko kredituak 952,21 milioi eurokoak izan ziren, eta ehuneko 84ko betetze maila izan zuten. Gastu arruntek ehuneko 91ko betetze maila dute. Kapitaleko gastuak, berriz, ehuneko 59raino bete ziren, eta finantza-eragiketenak, oso-osorik.

Toki sektore publikoaren gastua 2020an 799,18 milioikoa izan zen. Zenbateko horretatik ehuneko 39 eta 32, hurrenez hurren, langile-gastuei eta ondasun arruntetako eta zerbitzuetako gastuei dagokie, eta inbertsio errealena ere nabarmentzen da, guztizko gastuaren ehuneko 15 hartzen baitu.

Guztizko gastua, aurreko ekitaldikoaren aldean, ehuneko hamar murriztu da (86 milioi gutxiago). Arrazoi nagusia da inbertsio errealetako gastua ehuneko 37 murriztu izana (67 milioi gutxiago).

Guztizko gastuetatik, ehuneko 85 udalei dagokie, ehuneko 13 mankomunitate eta batasunei eta gainerako ehuneko bia kontzejuei. Banaketa hori aurreko ekitaldikoaren antzekoa da.

Gastuaren banaketan eragin handirik ez badute ere, azpimarratzekoak dira gastuen urtetik urterako aldaketan udalen, mankomunitateen eta kontzejuen artean dauden desberdintasunak: ehuneko zazpiko, 18ko eta 51ko jaitsiera izan dute hurrenez hurren, eta horrek zerikusia du toki entitate mota bakoitzak diru-sarreren egitura desberdina izatearekin.

Toki sektore publikoaren 2020ko guztizko gastua, gorago aipatutako hiru sozietateekin bateratuta, 877,62 milioikoa da orotara. Hona hemen xehakapena:

(Milioiak)

|  |  |  |  |  |  |  |  |
| --- | --- | --- | --- | --- | --- | --- | --- |
| GASTUAK 2020 | Sozietateekin bateratu gabe | 3 sozietaterekin bateratuta | | | | | Bateratzearen |
| Kapitulua |  | Gastuak 2020 | Gastu guztien gainean (%) |  | eragina | |
| 1. Langile-gastuak | 310,96 |  | 342,99 | 39,1 |  | 32,03 | |
| 2. Ondasun arruntetako eta zerbitzuetako gastuak | 255,79 |  | 288,81 | 32,9 |  | 33,02 | |
| 3. Finantza-gastuak | 1,78 |  | 1,78 | 0,2 |  | 0,00 | |
| 4. Transferentzia arruntak | 76,43 |  | 76,07 | 8,7 |  | 0,36 | |
| ***Eragiketa arruntak*** | ***644,95*** |  | ***709,64*** | ***80,9*** |  | **64,69** | |
| 5. Kontingentzia funtsa | 0,00 |  | 0,00 | 0,0 |  | 0,00 | |
| ***Kontingentzia funtsa*** | ***0,00*** |  | ***0,00*** | ***0,0*** |  | **0,00** | |
| 6. Inbertsio errealak | 115,49 |  | 129,24 | 14,7 |  | 13,75 | |
| 7. Kapital-transferentziak | 8,10 |  | 8,10 | 0,9 |  | 0,00 | |
| ***Kapital-eragiketak*** | ***123,59*** |  | ***137,33*** | ***15,6*** |  | **13,75** | |
| 8. Finantza-aktiboak | 2,09 |  | 2,09 | 0,2 |  | 0,00 | |
| 9. Finantza-pasiboak | 28,55 |  | 28,55 | 3,3 |  | 0,00 | |
| ***Finantza-eragiketak*** | ***30,64*** |  | ***30,64*** | ***3,5*** |  | **0,00** | |
| Guztira | 799,18 |  | 877,62 | 100 |  | 78,44 | |

Bateratzearen eragina 78,44 milioikoa da. Horietatik ehuneko 42 eta ehuneko 41, hurrenez hurren, ondasun arruntetako eta zerbitzuetako gastuei eta langile-gastuei dagozkie. Inbertsio errealek, berriz, ehuneko 18 hartzen dute.

Hurrengo taulan gastuaren sailkapen funtzionala ageri da. Eskura dagoen informazioa kontuan harturik, urtetik urterako konparazioan ez dira sartu mankomunitateen menpeko sozietateak, eta, bestalde, aurrean aipatutako hiru sozietateen bateratzea gehitu zaie 2020ko datuei.

(Milioiak)

|  |  |  |  |  |  |  |  |
| --- | --- | --- | --- | --- | --- | --- | --- |
| Funtzioa | Sozietateekin bateratu gabe | | | | | 3 sozietaterekin bateratuta | |
| Zenbatekoa 2019 | Zenbatekoa 2020 | 2020ko guztizko gastuaren gainean (%) | 2020/2019 aldea (%) | Alde  absolutua | Zenbatekoa 2020 | 2020ko guztizko gastuaren gainean (%) |
| Erkidegoaren ongizatea | 139,18 | 105,37 | 13 | -24 | -34 | 168,11 | 19 |
| Zerbitzu orokorrak | 96,25 | 96,26 | 12 | 0 | 0 | 107,09 | 12 |
| Gizarte zerbitzuak eta gizarte sustapena | 71,44 | 75,81 | 9 | 6 | 4 | 75,81 | 9 |
| Hezkuntza | 73,86 | 71,68 | 9 | -3 | -2 | 71,68 | 8 |
| Etxebizitza eta hirigintza | 89,06 | 69,91 | 9 | -22 | -19 | 70,26 | 8 |
| Herritarren segurtasuna eta mugikortasuna | 56,03 | 57,40 | 7 | 2 | 1 | 57,40 | 7 |
| Kirola | 64,36 | 57,24 | 7 | -11 | -7 | 57,24 | 7 |
| Pentsioak | 51,92 | 53,45 | 7 | 3 | 2 | 53,45 | 6 |
| Kultura | 69,15 | 44,57 | 6 | -36 | -25 | 44,57 | 5 |
| Zor publikoa | 29,03 | 29,24 | 4 | 1 | 0 | 29,24 | 3 |
| Garraio publikoa | 22,66 | 23,81 | 3 | 5 | 1 | 23,33 | 3 |
| Beste batzuk | 122,42 | 114,45 | 14 | -7 | -8 | 119,45 | 14 |
| Guztira | 885,37 | 799,18 | 100 | -10 | -86 | 877,62 | 100 |

2020ko datu bateratuek erakusten dutenez, erkidegoaren ongizateak bildu du gastu bolumen handiena (168,11 milioi, gastu osoaren ehuneko19), eta atzetik daude zerbitzu orokorrak (107,09 milioi, ehuneko 12) eta gizarte zerbitzuak eta gizarte sustapena (75,81 milioi, ehuneko 9).

Konparazio horretan deigarriak dira erkidegoaren ongizaterako eta etxebizitza eta hirigintzarako gastuaren murrizketak, 53 milioi, guztira. Murrizketa horiek jada aipatu dugun inguruabar batekin lotu behar dira: 2019an inbertsioengatiko gastu ezohikoak jaso ziren, azken urtea izan zutelako 18/2016 Foru Legearen bidez onetsitako 2017-2019 aldiko Toki Azpiegituren Planak eta urriaren 10eko 19/2018 Foru Legearen bidez onetsitako Inbertsio Finantzarioki Jasangarriei buruzko Planak. Hain zuzen ere, bi politika horietarako gastuaren urtetik urterako jaitsiera osoa kapitaleko gastuan izan da.

Kulturako gastuaren 25 milioiko beherakada ere nabarmentzen da (ehuneko 36 murriztu da). Hartaz arituko gara IV.4 atalean.

Jarraian, erkidegoaren ongizaterako politikan egindako gastua xehakatzen dugu, politika horrek bildu baitu gastu bolumenik handiena:

(Milioiak)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | Sozietateekin bateratu gabe | | | | | 3 sozietaterekin bateratuta | |
|  |  | Zenbatekoa 2019 | Zenbatekoa 2020 | 2020ko guztizko gastuaren gainean (%) | 2020/19 aldea (%) | Alde absolutua | Zenbatekoa 2020 | 2020ko guztizko gastuaren gainean (%) |
| 161 | Edateko uraren etxeetako hornidura. | 44,50 | 36,49 | 5 | -18 | -8,00 | 70,59 | 8 |
| 162 | Hondakinen bilketa, kudeaketa eta tratamendua. | 36,74 | 25,68 | 3 | -30 | -11,06 | 42,78 | 5 |
| 165 | Argiteria publikoa. | 29,46 | 17,71 | 2 | -40 | -11,75 | 17,71 | 2 |
| 163 | Bideak garbitzea. | 17,22 | 17,48 | 2 | 1 | 0,25 | 17,48 | 2 |
| 160 | Estolderia, hondakin urak hustu eta tratatzea. | 6,08 | 3,32 | 0 | -45 | -2,76 | 14,87 | 2 |
| 169 | Erkidegoaren ongizaterako beste zerbitzu batzuk. | 2,86 | 2,44 | 0 | -15 | -0,42 | 2,44 | 0 |
| 164 | Hilerriak eta hileta-zerbitzuak. | 2,33 | 2,26 | 0 | -3 | -0,07 | 2,26 | 0 |
| 16 | Erkidegoaren ongizatea. | 139,18 | 105,37 | 13 | -24 | -33,81 | 168,11 | 19 |

Hiru sozietateen bateratzea jasotzen duten datuetan ikus daiteke politika horretarako gastua etxeak edateko urez hornitzera eta hondakinen bilketa, kudeaketa eta tratamendura bideratzen dela batez ere.

## VI.3. Adierazleak

Beheko taulan, toki sektore publikoan gastatutako 100 euroko kopuru bakoitzaren banaketa erakusten dugu, bai eta finantzaketa ere, sozietateen bateratzea kontuan hartu gabe:

|  |  |  |  |  |  |
| --- | --- | --- | --- | --- | --- |
| Gastuaren izaera | 2019 | 2020 | Finantzaketa iturria | 2019 | 2020 |
| Langileak | 34 | 39 | Tributu bidezko diru-sarrerak | 45 | 44 |
| Ondasun arruntak eta zerbitzuak | 32 | 32 | Transferentzien bidezko diru-sarrerak | 48 | 50 |
| Transferentziengatiko gastuak | 10 | 11 | Ondare bidezko diru-sarrerak eta beste | 6 | 4 |
| Inbertsio errealak | 21 | 14 | Inbertsioak besterentzea | 1 | 1 |
| Finantza-zama | 3 | 4 | Zorpetzea | - | 1 |
|  | 100 | 100 |  | 100 | 100 |

2020an transferentzietatik datoz diru-sarreren erdiak, eta tributuak dira diru-sarreren bigarren iturria, ehuneko 44arekin. Urtetik urterako aldaketan ikusten da nola tributu eta ondare bidezko diru-sarreren ekarpena pixka bat jaitsi eta transferentziek pisu handiagoa hartu duten.

Gastuei dagokienez, langileenak eta ondasun arruntetakoak eta zerbitzuetakoak dira nagusi, ehuneko 39 eta ehuneko 32, hurrenez hurren, eta atzetik inbertsio errealak datoz. Esparru honetan, urtetik urterako aldaketa garrantzitsuena izan da inbertsio errealek pisua galdu dutela eta langile-gastuek zati handiagoa hartzen dutela.

Inbertsioetako gastuaren murrizketa 2019an izandako ezohiko gastu handiari egozten ahal zaio, IV.2 atalean azaldu diren arrazoiak tarteko.

Langile-gastuek zati handiagoa hartu dute, batetik handitu egin direlako (12 milioi gehiago), eta bestetik guztizko gastuak murriztu direlako.

Jarraian, toki entitateen finantza egoeraren adierazle batzuek 2016-2020 aldian zehar izan duten bilakaera ageri da:

(Milioiak)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Adierazleak | Toki entitateak, entitate bakar bat ere bateratu gabe | | | | | | | |  |
| 2016 | 2017 | 2018 | 2019 | 2020 | 2020/16 aldea (%) | 2020/19 aldea (abs.) | 2020/19 aldea (%) | 2020\* |
| Diru-sarrerak, guztira | 765,30 | 784,48 | 839,48 | 891,40 | 855,31 | 12 | -36,09 | -4 | 933,78 |
| Gastuak, guztira | 717,40 | 758,13 | 787,98 | 885,37 | 799,18 | 11 | -86,19 | -10 | 877,62 |
| Tributu bidezko diru-sarrerak | 371,55 | 368,83 | 385,04 | 402,08 | 374,47 | 1 | -27,61 | -7 | 438,74 |
| Transferentzien bidezko diru-sarrerak | 332 | 347,39 | 390,26 | 424,10 | 429,54 | 29 | 5,44 | 1 | 440,93 |
| Funtzionamendu gastuak | 598,92 | 610,52 | 626,02 | 653,91 | 643,17 | 7 | -10,74 | -2 | 707,86 |
| Kapitaleko gastuak | 79,69 | 98,25 | 125,09 | 199,42 | 123,59 | 55 | -75,83 | -38 | 137,33 |
| Aurrekontu-emaitza ez-finantzarioa | 78,22 | 62,70 | 81,22 | 31,16 | 78,00 | 0 | 46,84 | 150 | 6,84 |
| Aurrezki gordina | 123,24 | 112,17 | 126,60 | 137,68 | 138,84 | 13 | 1,16 | 1 | 145,95 |
| Finantza-zama | 37,59 | 47,59 | 35,00 | 30,54 | 30,33 | -19 | -0,21 | -1 | 30,33 |
| Aurrezki garbia | 85,41 | 64,58 | 91,60 | 107,14 | 108,51 | 27 | 1,37 | 1 | 115,62 |
| Finantza-zamaren indizea | 5,23 | 6,58 | 4,65 | 3,86 | 3,88 | -26 | 0,02 | 1 | 3,55 |
| Aurrezki gordina/diru-sarrera arruntak (%) | 17,15 | 15,52 | 16,82 | 17,39 | 17,75 | 4 | 0,36 | 2 | 17,09 |
| Zorpetze-ahalmena (%) | 11,92 | 8,94 | 12,17 | 13,53 | 13,88 | 16 | 0,35 | 3 | 13,54 |
| Zor bizia\*\* | 280,46 | 234,26 | 207,63 | 179,61 | 137,74 | -51 | -41,87 | -23 | 137,74 |
| Gastu orokorretarako diruzaintza-gerakina. | 226,99 | 238,45 | 250,65 | 275,17 | 301,52 | 33 | 26,35 | 10 | \*\*\* |

(\*) Hiru sozietateekin bateratutako adierazleak.

(\*\*) Toki sektore publiko osoarena, barnean harturik toki entitateak, haien erakunde autonomoak eta haiek % 100eko partaidetza duten sozietate guztiak.

(\*\*\*) Ez dago eskura adierazle bateratu hori.

Aurreko taulako datuetatik zenbait alderdi nabarmenduko ditugu, toki entitateen 2016-2020 aldiko bilakaerari dagozkionak, mankomunitateen menpeko sozietateak kontuan hartu gabe:

* 2019ko ekitaldiarekin alderatuta, diru-sarrerek ehuneko lau egin dute behera, eta gastuek, berrik, ehuneko hamar egin dute gora. Nolanahi ere, ehuneko 12 eta ehuneko 11 hazi dira 2016tik, hurrenez hurren.
* Diru-sarreren murrizketaren arrazoi nagusia da murriztu egin direla tributuen bidezko diru-sarrerak –27,61 milioi gutxiago, batez ere tasa, prezio publiko eta beste sarrera batzuen bidezko diru-sarrera txikiagoen ondorioz– eta zeharkako zergak.
* Kapitaleko gastuak 123,59 milioikoak dira. Gehien jaitsi diren gastuak dira, hala zenbaki absolututan (75,83 milioi) nola erlatibotan (ehuneko 38). Kapitaleko gastua, hala ere, 2018koaren pare dago, eta 2016koa baino ehuneko 55 gorago.
* Aurrekoaren ondorioz, 2020an toki sektore publikoak 108,51 milioiko aurrezki garbia eragin zuen, funtzionamendu gastuak eta finantza-zama ordaindu ondoren. Zenbateko hori aurreko ekitaldian lortutakoaren antzekoa eta 2016an lortutakoa baino ehuneko 27 handiagoa da.
* Nafarroako toki entitateen zor bizia, 2020aren amaieran, haien erakunde publiko guztiak eta haiek partaidetza osoa duten sozietate publikoak kontuan hartuta, 137,74 milioikoa zen, hau da, 2019koa eta 2016koa baino ehuneko 23 eta 51 txikiagoa, hurrenez hurren. Joera horrek zerikusi handia du Aurrekontu-egonkortasunari eta Finantza-iraunkortasunari buruzko Lege Organikoaren eskakizunekin. 2020an 28,55 milioiko zorra amortizatu zen, eta 7,39 milioiko zor berria hitzartu. Zor biziaren batez besteko interes tasa ehuneko 1,51koa da, eta batez besteko mugaeguneratze epea, 8,75 urtekoa.
* Gastu orokorretarako diruzaintza-gerakina, alegia, sortutako baliabideen soberakina, geroko ekitaldietan gastuaren aurrekontu-aldaketak finantzatzeko erabiltzen ahal dena, azken urteotako joerari eutsiz, igo egin da eta 301,52 milioikoa izan da 2020aren amaieran. Horrenbestez, ehuneko hamar eta ehuneko 33 hazi da, hurrenez hurren, 2019koaren eta 2016koaren aldean.

## VI.4. COVID-19aren eragina

Eskura dauden datuekin ezin da zenbatetsi pandemiak toki sektore publikoaren finantza egoeran izandako eragina. Izan ere, pandemiarekin lotutako gastuak eta diru-sarrerak kasu askotan ez zaizkie egotzi aurrekontu-aplikazio berariazkoei edo identifikagarriei.

Toki sektore publikoaren kontuak aztertuta eta 10.000 biztanle baino gehiago dituzten herrien kontuetan txertatutako txosten eta oroitidazkiak aztertuta, ondorioztatzen ahal da honako hauek direla COVID-19aren pandemiak toki entitateen egoera ekonomikoan izandako eragin nagusiak:

* Diru-sarrera arruntak pixka bat baino ez dira jaitsi, transferentzia arrunten bidezko diru-sarreren gehikuntzak neurri handian konpentsatu duelako jarduera ekonomiko eta sozialarekin zuzenean lotutako diru-sarreren beherakada.

Toki entitateetan[[1]](#footnote-1), diru-sarrera arruntak 9,57 milioi jaitsi dira (ehuneko bat). Tributuen bidezko diru-sarrerak 27,61 milioi (ehuneko zazpi) jaitsi dira, batez ere, diru gutxiago bildu delako zerbitzuen prestazioari lotutako tasa eta prezio publikoen bidez eta zeharkako zergen bidez (eraikuntza, instalazio eta obren gaineko zerga). Bestalde, transferentzia arrunten bidezko diru-sarrerak 32,36 milioi (ehuneko hamar) hazi dira, eta horietatik 13,13 milioi Nafarroako Aurrekontu Orokorretako COVID partidetatik datoz[[2]](#footnote-2), xehakapen honen arabera:

(Milioiak)

|  |  |
| --- | --- |
| Aurrekontu-partida | ABGak NAOetan |
| COVID-19a. Funts berezia (13/2020 FL - udal aurrekontuetan izandako inpaktua) | 10,5 |
| COVID-19a. Funts berezia (13/2020 FL - hiri garraioaren defizit gehigarria) | 1,00 |
| COVID-19a. Larrialdiko laguntzak (8/2020 FL) | 0,51 |
| COVID-19a. Etxe gabeko pertsonentzako harrera zerbitzua (8/2020 FL eta azaroaren 12ko 591/2020 Ebazpena, Aurrekontuen, Ondarearen eta Politika Ekonomikoaren zuzendari nagusiarena) | 0,15 |
| COVID-19a. Oinarrizko gizarte zerbitzuak (233/2020 Foru Agindua) | 0,98 |
|  | 13,13 |

* Funtzionamendu gastuen jaitsiera nabarmena, jarduera, ekitaldi eta festarik ez egitearen ondorioz. Beste gastu batzuen gehikuntzak partez neutralizatu du.

Toki entitateetan[[3]](#footnote-3), kulturako gastu arruntak 22,68 milioiko murrizketa izan du. Zenbateko hori 2019ko funtzionamendu gastu guztien ehuneko 3,4 da. Guztizko funtzionamendu gastuak, hala ere, 10,74 milioi (ehuneko bi) baino ez dira murriztu, beste gastu batzuek gora egin dutelako; horien artean langile-gastuak nabarmentzen dira, 12 milioiko igoera izan baitute, neurri handian ordainsarien eboluzioak eraginda. Horrenbestez, zati bat baino ez litzaieke egotzi behar COVID-19aren ondoriozko gastu gehikuntzei.

* Kapitaleko diru-sarrerei dagokienez, pandemiaren kariaz toki entitateek 13,5 milioiko kapital-transferentziak jaso zituzten “Tokiko ekonomia bultzatzeko inbertsioetarako kapital-transferentzien” aparteko funtsetik, zeina uztailaren 1eko 13/2020 Foru Legeak ezarri baitzuen (25 milioi euroko aparteko kreditu bat eman, arautu eta banatzekoa, Nafarroako toki ogasunen parte-hartzearen funtsaren kargura, COVID-19ak eragindako osasun publikoko arrazoiak direla-eta hartu behar izan diren ohiz kanpoko neurri urgenteengatik toki entitateek dituzten beharrei erantzuteko). Zenbateko hori osorik ordaindu zitzaien toki entitateei, baina finantzatutako inbertsioak 2021eko irailera arte gauzatzen ahal ziren.

Hala ere, kapitaleko diru-sarrerak 30,01 milioi (ehuneko 32) murriztu dira. Kontuan hartu behar da, ordea, 2019ko datu altua ohiz kanpokoa zela, aurrean adierazi den bezala.

Kapitaleko gastua 75,83 milioi (ehuneko 38) murriztu da, baina 2019ko datu altua ohiz kanpokoa izan zen, lehen azaldutako arrazoiengatik, eta beherakadaren osteko mailak 2018koen parekoak dira. Beraz, murrizketaren zati bat baino ezin zaio egotzi pandemiaren ondorioz inbertsioak gelditu izanari.

**Laburbilduz**, ekitaldian diru-sarrera eta gastu arruntek izandako bilakaerari esker, toki entitateen aurrezki gordina eta aurrezki garbia aurreko ekitaldikoen parekoak izan dira, COVID-19aren ondoriozko krisia gorabehera. Kapitaleko diru-sarrerak eta gastuak, berriz, asko murriztu dira. Hala ere, eskura dagoen informazioa eta 2019ko kopuru bereziki altuak ikusita, ezin da zehaztu pandemiaren eraginaren neurria.

## VI.5. Aurrekontu-egonkortasuneko eta finantza-iraunkortasuneko helburuak

AEFILOren arabera, Toki Administrazioaren esparruan arau fiskal hauek bete behar dira:

* Aurrekontu-egonkortasuna: finantzatzeko ahalmena izatea, kontabilitate nazionaleko terminoetan neurtuta.
* Gastu araua: ondorio hauetarako konputagarria den gastuaren urtetik urterako aldaketak ez du gainditu behar BPGaren epe ertaineko hazkundearen erreferentziako tasa. Pandemia deklaratu baino lehen, ehuneko 2,9ko hazkunde tasa ezarri zen 2020ko ekitaldirako.
* Zor publikoaren jasangarritasuna: zor biziak, gehiegizko defizitaren prozedurari buruzko protokoloaren arabera kalkulatuta, ez du gainditu behar diru-sarrera arrunten ehuneko 110a.
* Merkataritza-zorraren jasangarritasuna: hornitzaileei ordaintzeko batez besteko epeak ezin du, orokorrean, 30 eguneko muga gainditu.

Hori horrela, Toki Administrazioaren eta Despopulazioaren Zuzendaritza Nagusiak emandako informazioan ez da Nafarroako “Toki Administrazioa” azpisektorerik azaltzen, aitzitik, toki entitateei eta haien erakunde autonomoei buruzko datuak eskaintzen dira, oro har, eta, zor publikoari dagokionez, toki entitateek partaidetza osoa duten sozietateak ere barnean hartzen dira.

COVID-19aren pandemiak ekarritako krisi sanitario, sozial eta ekonomikoa zela eta, Europako Batzordearen gomendioei jarraituz, 2020ko urrian Diputatuen Kongresuak aparteko larrialdi bat gertatu zela adierazi zuen, Konstituzioaren 135.4 artikuluan eta AEFILOn ezarritakoarekin bat. Horrenbestez, 2020-2021 aldirako etenda gelditu ziren aurrekontu-egonkortasunaren, zor publikoaren eta gastu arauaren helburuak, eta etenaldia luzatuz joan da 2022ko eta 2023ko ekitaldietarako.

Nolanahi ere, erantzukizun fiskala eta zuhurtzia lagun, komeni da etendako arauek aipatzen dituzten aldagaien bilakaerari ere jarraipena egitea. Hartara:

a) Aurrekontu-egonkortasunaren arauari dagokionez, toki sektore publikoak 87,80 milioiko finantzaketa-ahalmena du, aurreko ekitaldian baino nabarmen handiagoa, beheko taulan xehetasunez azaltzen denez:

(Milioiak)

|  |  |  |
| --- | --- | --- |
| Finantzatzeko ahalmena/beharra | 2020 | 2019 |
| Aurrekontu-saldo ez-finantzarioa | 78,00 | 31,16 |
| Doikuntzak:  Diru-bilketa ez-seguruko diru-sarrerak  Beste administrazio publiko batzuengandik jasotako transferentziak | (11,66)  21,46 | (6,23)  12,85 |
| Finantzaketa-ahalmena | 87,80 | 37,78 |

b) Gastu arauari dagokionez, txostenak ez du informaziorik ematen gastu konputagarriaren aldaketa tasari buruz.

c) Zor publikoaren jasangarritasunari dagokionez, sektorearen zor bizia 137,74 milioikoa zen 2020ko abenduaren 31n, hau da, diru-sarrera arrunten ehuneko 18 hartzen zuen; portzentaje hori ehuneko 110eko gehienekoa baino askoz txikiagoa da, eta 2019ko aldean bost puntu egin du behera.

d) Merkataritza-zorraren jasangarritasunaren araua indarrean zegoen 2020an, baina txostenak ez du hari buruzko informaziorik ematen. Hiru hilean behin Ogasun Ministerioak gai horretaz argitaratzen duen informazioan Nafarroako zenbait toki entitateri buruzko datuak bakarrik azaltzen dira (53-58 entitate bitarte, hiruhilekoaren arabera); alegia, Nafarroako toki entitateen ehuneko zortzik baino ez dute igortzen informazio hori. Informazioa eman duten toki entitateak multzoan harturik, ordaintzeko batez besteko epealdia, argi eta garbi, legez ezarritako 30 eguneko gehieneko epea baino laburragoa izan zen urteko lau hiruhilekoetan, eta, zehazki, laugarren hiruhilekoan 12,47 egunekoa izan zen.

# VII. Kontratazio administratiboa

Atal honetan, toki entitateek eta beren menpeko erakundeek 2020. urtean adjudikatutako kontratuak aztertzen dira, Kontratazio Publikorako Batzordeak kudeatutako kontratuen erregistroko informazioaren arabera.

Hona toki entitateek adjudikatutako kontratuen oinarrizko datuak:

(Milakoak)

|  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- |
| Kontratu mota | Udalak | | Kontzejuak | | | Batasunak | | Mankomunitateak | | Toki entitateak  guztira | |
| Kop. | Zenbatekoa | Kop. | Zenbatekoa | Kop. | | Zenbatekoa | Kop. | Zenbatekoa | Kop. | Zenbatekoa |
| Obrak | 148 | 38.690 | 5 | 273 | 6 | | 434 | 3 | 576 | 162 | 39.974 |
| Zerbitzuak | 83 | 18.468 |  | - |  | | - | 15 | 25.453 | 98 | 43.921 |
| Hornidurak | 46 | 3.156 |  | - | 1 | | 43 | 3 | 355 | 50 | 3.554 |
| Zerbitzu-emakidak | 11 | 1.103 |  | - |  | | - |  | - | 11 | 1.103 |
| Guztira, oro har | 288 | 61.416 | 5 | 273 | 7 | | 477 | 21 | 26.384 | 321 | 88.551 |

Bestalde, toki entitateen menpeko entitateek honako kontratu hauek adjudikatu zituzten:

(Milakoak)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Kontratu mota | Erakunde autonomoak | | Sozietate publikoak | | | Partzuergoak | | Menpeko entitateak eta partzuergoak,  guztira | | |
| Kop. | Zenbatekoa | Kop. | Zenbatekoa | Kop. | | Zenbatekoa | | Kop. | Zenbatekoa |
| Obrak |  | - | 16 | 9.765 |  | | - | | 16 | 9.765 |
| Zerbitzuak |  | - | 38 | 5.660 | 1 | | 1.923 | | 39 | 7.583 |
| Hornidurak |  | - | 15 | 8.709 |  | | - | | 15 | 8.709 |
| Zerbitzu-emakidak | 1 | 4 |  | - |  | | - | | 1 | 4 |
| Guztira, oro har | 1 | 4 | 69 | 24.135 | 1 | | 1.923 | | 71 | 26.062 |

2020an toki entitateek, haien menpeko entitateek eta partzuergoek, guztira, 392 kontratu adjudikatu zituzten, eta horien zenbatekoa 114,61 milioi izan zen, guztira.

Udalek izan dute kontratazio jarduera biziena, kontratuen ehuneko 73 adjudikatu baitituzte, eta zenbatekoaren ehuneko 54. Atzetik mankomunitateak datoz, kontratuen ehuneko bostarekin eta zenbatekoaren ehuneko 23arekin, nahiz eta portzentaje horietan oso pisu handia izan duen Erriberako Mankomunitateak 24,5 milioitan adjudikatutako zerbitzu kontratu batek, kaleak garbitu eta erraztatzeko zerbitzuenak. Menpeko entitateetan izandako kontratazio jarduera ia osorik sozietate publikoei dagokie.

Beheko taulan kontratazio jarduera laburbildu da kontratu kopurua eta adjudikazioko zenbatekoa adieraziz, kontratu motaren eta adjudikazio prozeduraren arabera.

(Milakoak)

|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Irekia | | Mugatua | | Negoziatua | | Sinplifikatua | | Esparru-akordioan oinarritua | | Lizit. deialdirik gabe negoziatua | | Ez dago jasota\* | | Guztira | |
| Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. |
| Obrak | 111 | 44.515 | - | - | - | - | 62 | 4.405 | 1 | 41 | 2 | 676 | 2 | 103 | 178 | 49.739 |
| Zerbitzuak | 114 | 50.231 | 1 | 10 | - | - | 10 | 296 | 2 | 808 | 8 | 105 | 2 | 54 | 137 | 51.504 |
| Hornidurak | 45 | 11.560 | - | - | 1 | 37 | 16 | 431 | 1 | 185 | 2 | 50 | - | 0 | 65 | 12.263 |
| Zerbitzu-emakidak | 11 | 1.087 | - | - | - | - | - | 0 | - | 0 | - | 0 | 1 | 20 | 12 | 1.107 |
| Guztira,  oro har | 281 | 107.393 | 1 | 10 | 1 | 37 | 88 | 5.133 | 4 | 1.034 | 12 | 831 | 5 | 176 | 392 | 114.613 |

(\*) Kontratuen Erregistroan ez da ageri zein adjudikazio-prozedura erabili den.

Obra kontratuak adjudikatutako guztien ehuneko 45 dira, eta zenbatekoaren ehuneko 43 hartzen dute; zerbitzu kontratuei dagozkie adjudikazioen ehuneko 35 eta zenbatekoaren ehuneko 45, baina portzentaje hori erabat baldintzatzen du goian aipatutako 24,5 milioiko kontratuak.

Kontratazio prozedura erabiliena irekia da, kontratuen ehuneko 72 eta adjudikatutako guztizko zenbatekoaren ehuneko 94 biltzen baitu, eta, ondoren, prozedura sinplifikatua, kontratuen ehuneko 22tan eta zenbatekoaren ehuneko lauan erabilia. Datu horiek 2019koen antzekoak dira.

Bestalde, beheko taulan ikusten ahal da nola kontratazioaren zenbatekoa gehienbat kontratu gutxi batzuen artean banatuta dagoen. Badira 98 kontratu 150.000 eurotik gorako adjudikazio-zenbatekoa dutenak. Kontratu guztien ehuneko 25 izanda, guztizko zenbatekoaren ehuneko 86 hartzen dute. Hain zuzen, 600.000 eurotik gorako adjudikazio-zenbatekoa duten 27 kontratuek, kontratu guztien ehuneko zazpi izanda, adjudikatutako zenbateko osoaren ehuneko 69 hartzen dute.

(Milakoak)

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | Obrak | | Zerbitzuak | | Hornidurak | | Zerbitzu  emakidak | | Guztira | |
| Kop. | Zenb. | Kop. | Zenb. | Kop. | Zenb. | Kop. | Zenb. | Kop. | Zenb. |
| > 600.000 | 15 | 30.298 | 9 | 40.467 | 3 | 7.754 |  | - | 27 | 78.518 |
| > 400.000 eta <=600.000 | 5 | 2.316 | 5 | 2.510 | 1 | 508 | 2 | 1.061 | 13 | 6.395 |
| >150.000 eta < =400.000 | 34 | 8.164 | 18 | 4.283 | 6 | 1.158 |  | - | 58 | 13.605 |
|  | 54 | 40.778 | 32 | 47.260 | 10 | 9.419 | 2 | 1.061 | 98 | 98.518 |

Aurreko ekitaldiarekin alderatuta, kontratu kopurua ehuneko 22 jaitsi zen pandemiaren eraginez. Izan ere, pandemiaren ondorioz nabarmen murriztu zen martxotik maiatzera bitartean adjudikatutako kontratuen kopurua, eta hori ez zen konpentsatu urtearen gainerakoan, hurrengo grafikoan ikus daitekeenez. Bilakaera hori bat dator adjudikatutako guztizko zenbatekoarenarekin, hor ehuneko 15eko jaitsiera baitago, 20 milioitik gorako kontratuen eragina kanpoan utziz gero.

Kontratuen Erregistroan dauden datuen arabera, COVID-19ak toki esparruan ez du larrialdiko tramitazioaren erabileraren areagotze nabarmenik eragin. Soilik zazpi kontraturen larrialdiko tramitazioa dago jasorik erregistroan, eta horietatik hiru bakarrik lotzen ahal dira pandemiarekin; hiruren artean 78.870 euroko adjudikazio zenbatekoa dute.

# VIII. Kontu-ematea eta aurrekontuen onespena

Toki Ogasunei buruzko Foru Legeak dioenez –bera aldatzen duen abenduaren 29ko 22/2020 Foru Legeak ezarritako testuaren arabera–, toki entitateko lehendakariak martxoaren 31 baino lehen onetsi behar du toki entitatearen eta haren erakunde autonomoen aurrekontuaren likidazioa. Toki entitatearen kontu orokorra, berriz, udalbatzaren osoko bilkurari aurkeztu behar zaio, hurrengo ekitaldiko irailaren 1a baino lehen onetsi ahal dezan. Toki entitateek bi dokumentu horiek onetsi eta 15 eguneko epean igorri behar dizkiote NFKAri.

Beheko taulan xehetasunez azaltzen ditugu 2020ko ekitaldiko onespen eta kontu-emate epeak:

Toki entitateen portzentajea

|  |  |  |  |  |  |  |
| --- | --- | --- | --- | --- | --- | --- |
| Entitate mota | Epean onetsia | | Epean igorria | | X+1-12-31rako igorria | |
| 2019 | 2020 | 2019 | 2020 | 2019 | 2020 |
| Udalak | 85 | 69 | 71 | 57 | 72 | 71 |
| Kontzejuak | 74 | 68 | 55 | 52 | 57 | 66 |
| Mankomunitateak | 66 | 61 | 53 | 54 | 53 | 66 |
| Udalen batasunak | 59 | 64 | 41 | 41 | 55 | 68 |
| Guztira | 77 | 68 | 61 | 53 | 63 | 68 |

Toki entitateen ehuneko 68k epean onetsi zituzten 2020ko kontuak, eta ehuneko 53k legezko gehieneko epearen barruan igorri zizkioten Toki Administrazioaren eta Despopulazioaren Zuzendaritza Nagusiari.

Txosten honen datara arte toki entitateen ehuneko 86k igorri dizkiote 2020ko kontuak TADZNri, eta portzentajea ehuneko 91ra igotzen da baldin eta kontu orokorra ez, baina aurrekontuaren likidazioaren espedientea bai igorri duten entitateak gehitzen baditugu. Honako toki entitate hauek ez diote TADZNri igorri ez 2019ko eta 2020ko ekitaldietako kontu orokorrik ez aurrekontuaren likidazioaren espedienterik:

* Imozko Udala.
* Kontzejuak: Zizur Txikia, Gazolatz, Larraia, Paternain, Undio eta Zarikiegi, Zizurren; Eraso, Etxaleku, Goldaratz, Latasa, Muskitz, Oskotz, Urritza eta Zarrantz, Imotzen; Larraiotz eta Untzu, Txulapainen; eta Albiasu, Inbuluzketa, Iturgoien, Labeaga, Lizaso, Murugarren eta Oloritz ere bai.
* Mankomunitateak: Araxesgoieneko Mankomunitatea, Euskara kudeatzeko Nafarroako Iparraldeko Mankomunitatea eta Orreaga Kirol Mankomunitatea.

Oro har, toki entitateek beren kontuak onetsi eta Toki Administrazioaren eta Despopulazioaren Zuzendaritza Nagusiari igortzen dizkiote, baina askotan ez dute egiten legezko epeetan, nahiko atzeratuta baizik. Horrela, informazioa ez da une egokian iristen eta garrantzia galtzen du. Ildo horretatik, martxoaren 22ko 7/2022 Foru Legeak, zeinak ezartzen baitu nola banatu transferentzia arrunten bidez toki-erakundeek Nafarroako tributuetan parte hartzeko duten funtsa, xedatzen du funtsa banatzerakoan toki entitateei ordainketen zati bat atxiki behar zaiela baldin eta oraindik igorri gabe badaukate bi urte lehenagoko kontu orokorra edo aurrekontu-likidazioa.

Aurrekontuari dagokionez, Toki Ogasunei buruzko Foru Legeak ezartzen du toki entitate bakoitzak bere aurrekontu orokor bakarra behin betiko onetsi behar duela hari dagokion ekitaldiaren aurreko urteko abenduaren 31 baino lehen, eta onetsi ondoko 15 egunen barruan igorri behar diola NFKAri.

Hurrengo taulan ageri da 2020ko ekitaldiko aurrekontuak zer epetan onetsi eta TADZNri igorri zaizkion.

Toki entitateen portzentajea

|  |  |  |  |
| --- | --- | --- | --- |
| Entitate mota | Epean onetsia (2019-12-31) | 2020-01-23rako igorria(1) | 2020ko lehen hiruhilekoan igorria |
| Udalak | 31 | 6 | 28 |
| Kontzejuak | 16 | 1 | 13 |
| Mankomunitateak | 28 | 0 | 20 |
| Udalen batasunak | 23 | 0 | 18 |
| Guztira | 23 | 3 | 20 |

(1) 15 egun baliodun, 2019-12-31tik aurrera.

Txosten honen datara arte, toki entitateen ehuneko 83k bidali diote TADZNri 2020ko aurrekontuen espedientea.

Aurrekontuak epean onesten dituzten entitateen portzentaje txikia deigarria da, baina are deigarriagoak informazioa TADZNri bidaltzeko atzerapenak, nabarmen luzeagoak baitira aurrekontu-likidazioei eta kontu orokorrei dagozkienak baino.

# IX. Barne kontrola eta kontu-hartze organoek egindako eragozpen-oharrak

## IX.1. Eskatutako informazioa igortzeko betebeharra betetzea

Txostenaren atal honetako informazioaren oinarri gisa hartu dira Ganbera honek udal, mankomunitate eta batasunetako kontu-hartze organoei 2021eko apirilean bidalitako galde-sorta baten bidez jasotako erantzunak. Bertan informazioa eskatu zen toki entitateen 2020ko ekitaldiko barne kontrolari buruz. Kontzejuei ez zitzaien bidali formulario hori, ez daukatelako barne kontroleko eginkizunetan aritzeko gaitutako kontu-hartzaile edo idazkaririk.

2020ko ekitaldiari buruzko galde-sorta bidali zitzaien 354 toki entitateetatik, 269k erantzun zuten, ehuneko 76k, aurreko ekitaldian baino gutxiagok, orduan ehuneko 89k erantzun baitzuten.

## IX.2. Barne kontrola

Toki entitateen kudeaketa ekonomikoaren gain kontu-hartze organoak egiten duen barne kontrola Toki Administrazioari buruzko Foru Legearen 240. artikuluan eta Toki Ogasunei buruzko Foru Legearen 243.-251. bitarteko artikuluetan araututa dago. Arau horietan barne kontroleko hiru modalitate bereizten dira: kontu-hartze funtzioa, finantza-kontrola eta eraginkortasunaren kontrola.

Beheko taulan azaltzen dira toki entitateek kontu-hartze funtzioaren eremuan egindako kontrol batzuk:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Toki entitate mota | Erantzunak, guztira | | Ordainketaren  kontu-hartze formala | | Ordainketaren  kontu-hartze materiala | | Inbertsioak  egiaztatzea | | Dirulaguntzak  egiaztatzea | |
| 2019 | 2020 | 2019 | 2020 | 2019 | 2020 | 2019 | 2020 | 2019 | 2020 |
| Udalak | 245 | 208 | 200 | 169 | 200 | 163 | 195 | 160 | 199 | 163 |
| < 1.000 biztanle | 165 | 139 | 130 | 109 | 130 | 109 | 134 | 110 | 132 | 108 |
| 1.000 < bizt. < 5.000 | 60 | 51 | 54 | 44 | 55 | 41 | 50 | 41 | 52 | 41 |
| 5.000 < bizt. < 10.000 | 8 | 6 | 7 | 6 | 7 | 6 | 3 | 2 | 6 | 5 |
| 10.000 < bizt. < 20.000 | 8 | 8 | 6 | 7 | 6 | 5 | 5 | 5 | 5 | 5 |
| > 20.000 biztanle | 4 | 4 | 3 | 3 | 2 | 2 | 3 | 2 | 4 | 4 |
| Mankomunitateak eta batasunak | 59 | 61 | 53 | 53 | 51 | 53 | 46 | 47 | 46 | 49 |
| Guztira | 304 | 269 | 253 | 222 | 251 | 216 | 241 | 207 | 245 | 212 |
| Erantzun guztien gainean (%) |  |  | 83 | 83 | 83 | 80 | 79 | 77 | 81 | 79 |

Aipatu behar da Iruñeko Udalak, Toki Ogasunei buruzko Foru Legearen 248. artikuluan ezarritakoa dela bide, aldez aurreko fiskalizazio mugatua ezarri duela, hau da, kreditu egokia eta nahikoa badela eta gastua proposatzen duen organoak eskumena duela bakarrik egiaztatzea.

Barne kontrol ekonomiko-finantzarioan Toki Administrazioari buruzko Foru Legeak ezarritako beste bi modalitateei dagokienez, galderari erantzun dioten 236 kontu-hartze organoetatik ehuneko 56k eta 42k soilik adierazi dute, hurrenez hurren, finantza-kontrola eta eraginkortasunaren kontrola egiten dutela. Barne kontrolean legez ezarritako hiru modalitateak baliatzen ez dituzten toki entitateen artean, Iruñeko eta Tuterako udalak nabarmentzen dira beren biztanle kopuru handiagatik. Adierazi dute ez dutela egiten ez finantza-kontrolik ez eraginkortasunaren kontrolik.

Oro har, kontu-hartze funtzioa bete egiten da eta araudiak eskatutako edukia du. Finantza-kontroleko eta eraginkortasunaren kontroleko funtzioak, berriz, gutxiago hedaturik daude. Horren arrazoietako bat izan daiteke Nafarroan gai hori gutxi araututa egotea, ez baita erregelamenduz garatu Estatuan bezala, non apirilaren 28ko 424/2017 Errege Dekretua onetsi baitzen, toki sektore publikoko entitateen barne kontrolaren araubide juridikoa arautzen duena.

Toki Ogasunei buruzko Foru Legea aldatzen duen abenduaren 29ko 22/2020 Foru Legeak aldatu egin du haren 248. artikulua, eta horrenbestez toki entitate guztietan aldez aurreko kontu-hartze mugatua ezartzen ahal da 2021etik aurrera. Araubide hori duten gastuei gerora fiskalizazio osoa egin behar zaie, lagin adierazgarri bat harturik. Lege erreforma horri esker toki entitateek kudeaketa bizkortzen ahal dute, baina, barne kontrolak eskaintzen dituen bermeen kalterako izan ez dadin, ezinbestekoa da geroko kontrola egokiro garatu eta ezartzea finantza-kontrolaren esparruan.

## IX.3. Eragozpen-oharrak

Informazioa eman duten 269 toki erakundeetatik, eragozpen-oharrak egin dira 25 udaletan eta hiru mankomunitatetan; zehazki, 188 eragozpen-ohar, guztira, 5,06 milioiko gastuari eragiten diotenak, hurrengo taulan ageri den bezala:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Toki entitate mota | Entitate kop. | | Eragozpen-oharren kop. | | Zenbatekoa (euroak) | | Zenbatekorik ez | |
| 2019 | 2020 | 2019 | 2020 | 2019 | 2020 | 2019 | 2020 |
| ***Udalak*** | ***26*** | ***25*** | ***165*** | ***184*** | ***4.703.403*** | ***4.780.885*** | ***6*** | ***14*** |
| < 1.000 biztanle | 6 | 7 | 8 | 13 | 30.692 | 209.611 | 0 | 1 |
| 1.000 < bizt. < 5.000 | 10 | 10 | 80 | 112 | 1.522.637 | 1.956.214 | 1 | 5 |
| 5.000 < bizt. < 10.000 | 5 | 3 | 36 | 32 | 1.724.769 | 463.413 | 3 | 6 |
| 10.000 < bizt. < 20.000 | 2 | 2 | 14 | 6 | 901.423 | 1.455.652 | 0 | 0 |
| > 20.000 biztanle | 3 | 3 | 27 | 21 | 523.881 | 695.994 | 2 | 2 |
| ***Mankomunitateak eta batasunak*** | ***1*** | ***3*** | ***3*** | ***4*** | ***64.827*** | ***278.580*** | ***0*** | ***2*** |
| Guztira | 27 | 28 | 168 | 188 | 4.768.229 | 5.059.465 | 6 | 16 |

Taulan ikus daitekeenez, 1.000 eta 5.000 bitarteko biztanle kopurua duten udaletan egin dira eragozpen-ohar gehien, baina ohartarazi behar da tarte horretako bi udalek bien artean 97 eragozpen-ohar dituztela, 1,58 milioiko gastua ukitzen dutenak.

Honako taula hauetan xehakatu dira eragozpen-oharrek ukitutako kudeaketa arloak eta eragozpen-oharren arrazoiak:

|  |  |  |  |  |  |  |
| --- | --- | --- | --- | --- | --- | --- |
| Kudeaketa arloa | Eragozpen-oharren kop. | | Zenbatekoa (euroak) | | Zenbatekorik ez | |
| 2019 | 2020 | 2019 | 2020 | 2019 | 2020 |
| Kontratazioa | 98 | 114 | 3.905.190 | 4.349.098 | 3 | 5 |
| Langileak | 32 | 56 | 134.396 | 305.658 | 3 | 9 |
| Dirulaguntzak | 23 | 13 | 357.455 | 388.049 | 0 | 1 |
| Justifikatzeko ordainketak eta kutxa finkoko aurrerakinak | 2 | 0 | 191 | 0 | 0 |  |
| Beste prozedura batzuk | 13 | 0 | 370.998 | 0 | 0 |  |
| Finantza-eragiketak | 0 | 0 | 0 | 0 | 0 |  |
| Adierazi gabe | 0 | 5 | 0 | 16.661 | 0 | 1 |
| Guztira | 168 | 188 | 4.768.229 | 5.059.465 | 6 | 16 |

|  |  |  |  |  |  |  |
| --- | --- | --- | --- | --- | --- | --- |
| Arau-haustea/Arrazoia | Eragozpen-oharren kop. | | Zenbatekoa (euroak) | | Zenbatekorik gabe | |
| 2019 | 2020 | 2019 | 2020 | 2019 | 2020 |
| Kreditu nahikorik eza | 21 | 29 | 339.995 | 1.257.933 | 2 | 4 |
| Kreditu ezegokia | 5 | 8 | 78.246 | 162.910 | 0 | 0 |
| Fiskalizaziorik eza | 11 | 7 | 28.238 | 11.983 | 0 | 4 |
| Egiaztagirietan irregulartasunak egotea | 13 | 5 | 110.796 | 73.000 | 0 | 0 |
| Funtsezko betekizun edo izapideak ez betetzea | 99 | 122 | 2.864.717 | 3.201.997 | 3 | 5 |
| Obra, hornidura, erosketa eta zerbitzuen egiaztapen materiala | 0 | 2 | 0 | 6.476 | 0 | 0 |
| Ordenamendu juridikoaren aurkako beste egintza batzuk | 19 | 9 | 1.346.237 | 29.093 | 1 | 3 |
| Gastua onesteko eskumenik gabeko organoa | 0 | 6 | 0 | 316.074 | 0 | 0 |
| Guztira | 168 | 188 | 4.768.229 | 5.059.465 | 6 | 16 |

Kontratazio publikoaren arloan biltzen dira eragozpen-oharren ehuneko 61 eta ukitutako zenbatekoaren ehuneko 86, eta atzetik langileen eta dirulaguntzen arloak datoz. Bestalde, eragozpen-oharren arrazoi ohikoenak dira espedientean funtsezko betekizunak edo izapideak falta izatea (ehuneko 65) eta aurrekontu-kreditu nahikorik ez egotea (ehuneko 15).

Beheko taulan, azkenik, ukitutako zenbatekoaren arabera sailkatu dira 2020ko eragozpen-oharrak:

(Euroak)

|  |  |  |  |
| --- | --- | --- | --- |
| Diru-zenbatekoaren tartea | Eragozpen-oharren kopurua | Zenbatetsi den diru kopurua, guztira | Batez besteko diru kopurua |
| 1.000 euro bitarte | 17 | 10.448 | 615 |
| 1.001 - 5.000 euro | 72 | 202.235 | 2.809 |
| 5.001 - 10.000 euro | 21 | 162.088 | 7.718 |
| 10.001 - 20.000 euro | 18 | 254.689 | 14.149 |
| 20.000 eurotik gora | 44 | 4.430.005 | 100.682 |
| Guztira | 172 | 5.059.465 | 29.415 |

## IX.4. Diru-sarreren arloko anomalia nagusiak

Diru-sarreren arloko zazpi anomaliaren berri eman da, eta 353.631 euroko diru kopurua ukitzen dute; anomalia horietako hiruk guztizko zenbatekoaren ehuneko 87 ukitzen dute eta hirurak udal berari dagozkio. 2020an anomaliek ukitutako guztizko zenbatekoa aurreko ekitaldikoa baino askoz txikiagoa da, orduan 27 anomalia atzeman baitziren, guztira 794.836 euro hartzen zituztenak.

# X. Konparazio-azterketa

## X.1. Nafarroako udalen arteko konparazioa biztanleria-tarteen arabera

Beheko taulan alderatzen diren adierazleetan alde nabarmen batzuk suma daitezke biztanle-tarte desberdinetako Nafarroako udalen artean.

|  |  |  |  |  |  |
| --- | --- | --- | --- | --- | --- |
| Biztanleria | <  1.000 | 1.000-5.000 | 5.000-10.000 | 10.000-40.000 | > 40.000 |
| Udalen kopurua | 180 | 59 | 9 | 11 | 1 |
| Biztanleria osoa | 53.009 | 146.927 | 66.825 | 180.906 | 203.944 |
| Diru-sarrera arruntak (biztanleko) | 1.221 | 1.079 | 989 | 877 | 1.065 |
| Funtzionamendu gastuak (biztanleko.) | 865 | 822 | 798 | 750 | 912 |
| Finantza-zama (biztanleko) | 44 | 43 | 30 | 46 | 46 |
| Aurrezki gordina (biztanleko) | 356 | 257 | 191 | 127 | 152 |
| Aurrezki garbia (biztanleko) | 311 | 214 | 161 | 81 | 107 |
| Finantza-zamaren indizea (3. eta 9. kapituluak zati diru-sarrera arruntak) | % 4 | % 4 | % 3 | % 5 | % 4 |
| Aurrezki gordinaren ehunekoa diru-sarrera arrunten gainean (d.s. arr. - funtz. gast. / d.s. arr.) | % 29 | % 24 | % 19 | % 14 | % 14 |
| Transferentzia arruntez finantzatutako gastu arrunten ehunekoa | % 62 | % 59 | % 54 | % 54 | % 62 |

(\*) Udalen datuak haien menpeko erakunde autonomoekin bateratuta.

Iruñean izan ezik, bera baita 40.000 biztanletik gorako udalerri bakarra, udalerria zenbat eta handiagoa izan orduan eta txikiagoak dira diru-sarrera arruntak, funtzionamendu gastuak eta aurrezki gordina eta garbia biztanleko.

## X.2. Nafarroako udalen, EAEkoen eta Estatukoen arteko konparazioa

Atal honetan, adierazle ekonomiko-finantzarioen multzo bat erabiliz, Nafarroako udalak alderatzen dira Euskal Autonomia Erkidegokoekin eta Estatuko gainerakoekin, zeinek finantzaketa sistema desberdinak baitituzte. Horretarako oinarritzat hartzen da toki sektore publikoaren 2020ko finantza egoerari buruz Toki Administrazioaren eta Despopulazioaren Zuzendaritza Nagusiak egindako txosteneko informazioa.

Nafarroako udalak txikiak direnez, konparazioa homogeneoa izan dadin, 40.000 biztanle baino gutxiago dituzten eta probintziako hiriburu ez diren udalak bakarrik hartu dira (Nafarroan denak, Iruña izan ezik). Hala, honako udalerri eta biztanleria hauei dagozkien datuak konparatu dira:

|  |  |  |  |  |
| --- | --- | --- | --- | --- |
| Adierazlea | Nafarroa | EAE\* | Estatuko gainerakoak\* | Guztira |
| Udalerrien kopurua  < 40.000 biztanle | 259 | 174 | 6.604 | 7.037 |
| Erreferentziako biztanle kopuru osoa | 447.667 | 858.530 | 18.379.497 | 19.685.694 |
| Batez besteko biztanle kopurua | 1.728 | 4.934 | 2.783 | 2.797 |

(\*) TADZNren txostena egin zenean Ogasun Ministerioaren webgunean informazioa argitaratuta zeukaten udalak. Euskal Autonomia Erkidegoan ez da Arabako udalik hartu.

Ikus daitekeenez, azterketa 40.000 biztanletik beherako udaletara mugatuta ere, Nafarroako udalen batez besteko biztanle kopurua nabarmen txikiagoa da Estatuko gainerakoena baino, eta are txikiagoa EAEko batezbestekoarekin alderatuta.

Beheko tauletan diru-sarrerak eta gastuak azaltzen dira kapitulu ekonomikoaren arabera eta biztanle bakoitzeko:

|  |  |  |  |  |  |  |
| --- | --- | --- | --- | --- | --- | --- |
| DIRU-SARRERAK | Nafarroa | | EAE | | Estatuko gainerakoak | |
| Per capita | Ehunekoa, guztizkoaren gainean | Per capita | Ehunekoa, guztizkoaren gainean | Per capita | Ehunekoa, guztizkoaren gainean |
| Zuzeneko zergak | 316 | 28,1 | 312 | 23,2 | 423 | 38,2 |
| Zeharkako zergak | 31 | 2,8 | 29 | 2,1 | 28 | 2,6 |
| Tasak, prezio publikoak eta beste diru-sarrera batzuk | 148 | 13,1 | 203 | 15,1 | 160 | 14,5 |
| Transferentzia arruntak | 452 | 40,2 | 734 | 54,6 | 378 | 34,2 |
| Ondarearen bidezko diru-sarrerak eta herri-aprobetxamenduak | 56 | 5,0 | 13 | 1,0 | 17 | 1,6 |
| ***Eragiketa arruntak*** | ***1.002*** | ***89,2*** | ***1.291*** | ***96,0*** | ***1.007*** | ***91,0*** |
| Inbertsio errealak besterentzea | 10 | 0,9 | 16 | 1,2 | 3 | 0,3 |
| Kapital-transferentziak eta kapitaleko beste diru-sarrera batzuk | 96 | 8,5 | 31 | 2,3 | 73 | 6,6 |
| ***Kapital-eragiketak*** | ***106*** | ***9,4*** | ***47*** | ***3,5*** | ***76*** | ***6,9*** |
| Finantza-aktiboak | 2 | 0,2 | 1 | 0,1 | 1 | 0,1 |
| Finantza-pasiboak | 14 | 1,3 | 6 | 0,4 | 23 | 2,1 |
| ***Finantza-eragiketak*** | ***16*** | ***1,4*** | ***7*** | ***0,5*** | ***24*** | ***2,2*** |
| Guztira | 1.124 | 100 | 1.345 | 100 | 1.107 | 100 |

|  |  |  |  |  |  |  |
| --- | --- | --- | --- | --- | --- | --- |
| GASTUAK | Nafarroa | | EAE | | Estatuko gainerakoak | |
| Per capita | Ehunekoa, guztizkoaren gainean | Per capita | Ehunekoa, guztizkoaren gainean | Per capita | Ehunekoa, guztizkoaren gainean | |
| Langile-gastuak | 396 | 37,7 | 453 | 34,5 | 406 | 40,0 | |
| Ondasun arruntetako eta zerbitzuetako gastuak | 303 | 28,8 | 485 | 37,0 | 352 | 34,7 | |
| Finantza-gastuak | 3 | 0,3 | 1 | 0,1 | 6 | 0,6 | |
| Transferentzia arruntak | 98 | 9,3 | 164 | 12,5 | 66 | 6,5 | |
| ***Eragiketa arruntak*** | ***799*** | ***76,0*** | ***1.103*** | ***84,1*** | ***830*** | ***81,8*** | |
| Inbertsio errealak | 197 | 18,8 | 167 | 12,7 | 141 | 14,0 | |
| Kapital-transferentziak | 11 | 1,1 | 11 | 0,8 | 4 | 0,4 | |
| ***Kapital-eragiketak*** | ***209*** | ***19,9*** | ***178*** | ***13,6*** | ***145*** | ***14,3*** | |
| Finantza-aktiboak | 4 | 0,4 | 1 | 0,1 | 1 | 0,2 | |
| Finantza-pasiboak | 40 | 3,8 | 29 | 2,2 | 38 | 3,7 | |
| ***Finantza-eragiketak*** | ***44*** | ***4,2*** | ***31*** | ***2,3*** | ***39*** | ***3,9*** | |
| Guztira | 1.051 | 100 | 1.311 | 100 | 1.014 | 100 | |

Diru-sarreren likidazioan, azpimarratzekoa da bai Nafarroan bai Estatuko gainerakoan diru-sarrera arruntek guztizkoaren ehuneko 90 inguru hartzen dutela, eta EAEn, berriz, ehuneko 96.

Nafarroako udalen eta EAEkoen arteko alde nagusia transferentzia arrunten bidezko diru-sarreretan dago: Nafarroan 282 euro gutxiago dira biztanleko Euskal Autonomia Erkidegoan baino. Tasa, prezio publiko eta beste diru-sarrera batzuetan ere alde adierazgarria dago, Nafarroan 55 euro gutxiago baitira biztanleko Euskal Autonomia Erkidegoan baino.

Diru-sarrera arruntak Estatuko gainerakoekin konparatzen direnean, aldiz, desberdintasun nagusia zuzeneko zergei dagokie, Nafarroan 107 euro gutxiago baitira biztanleko Estatuko gainerakoan baino.

Kapital-transferentzien bitartez, Nafarroako udalek EAEkoek baino 65 euro gehiago jasotzen dituzte biztanleko, eta Estatuko gainerakoek baino 23 gehiago.

Jasotako transferentzien bidezko diru-sarreretan Nafarroako udalek EAEkoekin dituzten alde nabarmenen arrazoia da, neurri handian, Nafarroan transferentzien zati garrantzitsu bat finalista dela, inbertsioak egiteari lotua, eta EAEn, aldiz, transferentzia gehienak ez direla finalistak eta, beraz, transferentzia arruntzat jotzen direla. Nolanahi ere, Nafarroako transferentzia arrunten eta kapital-transferentzien guztizko zenbatekoa EAEkoa baino 217 txikiagoa da. Hortik dator, ia osorik, guztizko diru-sarreren arteko aldea.

Bestalde, Nafarroako udalen gastu arruntak EAEkoak eta Estatuko gainerakoak baino txikiagoak dira: 304 eta 31 euro gutxiago, hurrenez hurren. Kapital-gastuetan kontrakoa gertatzen da: Nafarroan 209 euro dira biztanleko, EAEn eta Estatuko gainerakoetan baino 31 eta 64 euro gehiago, hurrenez hurren.

Hona hemen zenbait adierazle, hiru eremuetarako:

|  |  |  |  |  |  |
| --- | --- | --- | --- | --- | --- |
| Adierazlea | Nafarroa | EAE | Estatuko gainerakoak | Aldea: Nafarroa/EAE | Aldea: Nafarroa/Estatuko gainerakoak |
| Diru-sarrera arruntak (biztanleko) | 1.002 | 1.291 | 1.007 | -289 | -5 |
| Funtzionamendu gastuak (biztanleko) | 796 | 1.101 | 824 | -305 | -28 |
| Finantza-zama (biztanleko) | 43 | 31 | 44 | 12 | -1 |
| Aurrezki gordina (biztanleko) | 206 | 190 | 184 | 16 | 23 |
| Aurrezki garbia (biztanleko) | 164 | 159 | 140 | 4 | 24 |
| Zor bizia (biztanleko) | 163 | 114 | 244 | 49 | -81 |
| Zorpetze maila (zor biziaren ehunekoa diru-sarrera arrunten gainean) | 16 | 9 | 24 | 7 | -8 |
| Finantza-zamaren indizea (3. eta 9. kapituluak zati diru-sarrera arruntak) | 4 | 2 | 4 | 2 | 0 |
| Aurrezki gordinaren ehunekoa diru-sarrera arrunten gainean (d.s. arr. - funtz. gast. / d.s. arr.) | 21 | 15 | 18 | 6 | 2 |
| Jasotako transferentziak (biztanleko) | 548 | 765 | 451 | -217 | 97 |
| Transferentzia arruntez finantzatutako gastu arrunten ehunekoa | 57 | 67 | 46 | -10 | 11 |
| Kapital-transferentziez finantzatu ez diren inbertsioen ehunekoa | 51 | 81 | 48 | -30 | 3 |

Nafarroan funtzionamendu gastuak 796 eurokoak izan ziren biztanleko. Zenbateko hori Estatuko gainerakoan izandakoa (824 euro) baino beheraxeago dago, eta EAEkoa (1.101 euro) baino askoz beherago.

Nafarroako udalek dituzte aurrezki gordinaren eta garbiaren zenbateko handienak ekitaldi honetan, hala datu absolututan nola diru-sarrera arruntekin lotuta.

Beheko taulan adierazle horietako bakoitzaren urtetik urterako aldaketa azaltzen da:

|  |  |  |  |
| --- | --- | --- | --- |
| Adierazleen aldaketa, 2020/2019 | Nafarroa | EAE | Estatuko gainerakoak |
| Diru-sarrera arruntak (biztanleko)\* | -30 | -107 | -24 |
| Funtzionamendu gastuak\* | -41 | -29 | -24 |
| Finantza-zama\* | 2 | 4 | -37 |
| Aurrezki gordina\* | 12 | -77 | 0 |
| Aurrezki garbia\* | 10 | -81 | 37 |
| Zor bizia\* | -28 | -13 | -12 |
| Zorpetze maila (zor biziaren ehunekoa diru-sarrera arrunten gainean) | -2 | 0 | -1 |
| Finantza-zamaren indizea (3. eta 9. kap./diru-sar. arruntak) | 0 | 0 | -3 |
| Aurrezki gordinaren ehunekoa diru-sarrera arrunten gainean (d.s. arr. - funtz. gast. / d.s. arr.) | 2 | -4 | 0 |
| Jasotako transferentziak\* | 6 | -78 | 10 |
| Transf. arruntez finantzatutako gastu arruntak (%) | 7 | -5 | 3 |
| Kapital-transferentziez finantzatu ez diren inbertsioak (%) | -6 | -3 | -5 |

(\*) Euroak biztanleko.

Nafarroako udaletan diru-sarrera arruntek biztanle bakoitzeko 30 euroko murrizketa izan dute 2019ko aldean, hau da, aurreko urteko zenbatekoaren ehuneko hiruko murrizketa. Estatuko gainerakoetan ere antzeko bilakaera izan dute. EAEn, aldiz, diru-sarrera arruntek 107 euroko beherakada izan dute biztanleko, ehuneko zortzikoa. Transferentzien portaeran dago alde horren azalpena. Izan ere, EAEn transferentzia arruntetarako funtsen zuzkidura zerga itunduen bitartez lortutako diru-bilketaren araberakoa da, eta 2020an jada funtsen zuzkiduran islatzen da ekitaldi horretarako aurreikusitako diru-bilketa apalagoa.

Nafarroan funtzionamendu gastuek 41 euroko jaitsiera izan dute biztanleko, ehuneko 4,9koa. Nabarmen handiagoa da Estatuko gainerakoan eta EAEn izandakoa baino (hurrenez hurren, 2,8 eta 2,6).

Horrenbestez, Nafarroan aurrezki gordina 12 euro hazi da biztanleko, eta EAEn, aldiz, 77 euro murriztu, eta Estatuko gainerakoan bere horretan iraun du.

Francisco Javier García Logroño auditorea arduratu da lan honetaz, eta hark proposatuta eman da txosten hau, araudi indardunak ezarritako tramiteak bete ondoren.

Iruñean, 2023ko urtarrilaren 10ean

*(Ignacio Cabeza del Salvador Nafarroako Kontuen Ganberako lehendakariak digitalki sinatua)*

# ERANSKINAK

# 1. eranskina. Toki entitateetan aplikatzekoa den araudia

## 2020an onetsi eta Nafarroako toki sektore publikoan aplikatzekoak diren arau nagusiak

Txosten honen IV.3 puntuan jasotakoez gain, hona hemen Nafarroako toki sektore publikoan aplikatzekoak diren beste arau garrantzitsu batzuk:

* 2/2020 Errege Lege-dekretua, 2020ko urtarrilaren 21ekoa, sektore publikoaren esparruko ordainsarien arloan presako neurriak onesten dituena.
* 7/2020 Errege Lege-dekretua, martxoaren 12koa, COVID-19 gaitzaren inpaktu ekonomikoari erantzuteko presako neurriak hartzekoa.
* 8/2020 Errege Lege-dekretua, martxoaren 17koa, COVID-19aren inpaktu ekonomiko eta sozialari aurre egiteko presako neurri bereziei buruzkoa.
* 11/2020 Errege Lege-dekretua, martxoaren 31koa, COVID-19ari aurre egiteko arlo sozial eta ekonomikoan premiazko neurri osagarriak ezartzen dituena.
* 23/2020 Errege Lege-dekretua, ekainaren 23koa, ekonomia biziberritzeko neurriak onesten dituena energiaren arloan eta beste arlo batzuetan.
* 27/2020 Errege Lege-dekretua, abuztuaren 4koa, toki entitateei aplikatu beharreko finantza-neurri berezi eta presakoei buruzkoa.
* 29/2020 Errege Lege-dekretua, irailaren 29koa, administrazio publikoetako telelanaren arloan eta Osasun Sistema Nazionaleko giza baliabideen arloan presako neurriak ezartzen dituena COVID-19ak eragindako osasun krisiari aurre egiteko.
* 36/2020 Errege Lege-dekretua, abenduaren 30ekoa, premiazko neurriak onesten dituena Administrazio Publikoa modernizatzeko eta Suspertze, Eraldatze eta Erresilientzia Plana gauzatzeko.
* 463/2020 Errege Dekretua, martxoaren 14koa, zeinaren bitartez alarma-egoera deklaratzen baita COVID-19aren ondoriozko krisi sanitarioko egoera kudeatzeko.
* 5/2020 Foru Legea, martxoaren 4koa, Nafarroako 2020rako Aurrekontu Orokorrei buruzkoa.
* 6/2020 Foru Legea, apirilaren 6koa, premiazko neurriak onesten dituena COVID-19aren osasun krisiak eragindako inpaktuari aurre egiteko.
* 7/2020 Foru Legea, apirilaren 6koa, premiazko neurriak onesten dituena COVID-19aren osasun krisiak eragindako inpaktuari aurre egiteko.
* 8/2020 Foru Legea, apirilaren 8koa, zeinaren bidez kreditu-gehigarri bat ematen baita, COVID-19ak eragindako osasun publikoko arrazoiak direla-eta hartutako neurri berezi eta urgenteek ekarritako beharrei erantzuteko.
* 10/2020 Foru Legea, apirilaren 8koa, 2020rako Nafarroako Aurrekontu Orokorrei buruzko martxoaren 4ko 5/2020 Foru Legea aldatzen duena.
* 14/2020 Foru Legea, irailaren 1ekoa, zeinaren bidez ohiz kanpoko neurri batzuk hartzen baitira koronabirusaren (COVID-19a) osasun krisiari aurre egiteko, normaltasun berrirako trantsizio planaren 3. fasea gainditu ondoren.
* 17/2020 Foru Legea, abenduaren 16koa, ingurumenean eragina duten jarduerak arautzen dituena.
* 18/2020 Foru Legea, abenduaren 16koa, enpresen sustraitzearen aldeko eta enpresen deslokalizazioaren aurkako neurriei buruzkoa..
* 19/2020 Foru Legea, abenduaren 16koa, Nafarroako Turismoari buruzko otsailaren 14ko 7/2003 Foru Legea aldatzen duena.
* 21/2020 Foru Legea, abenduaren 29koa, zenbait zerga aldatu eta beste tributu-neurri batzuk hartzekoa eta Lurraldearen Antolamenduari eta Hirigintzari buruzko Foru Legearen testu bategina aldatzekoa.
* 22/2020 Foru Legea, abenduaren 29koa, Nafarroako Toki Ogasunei buruzko 2/1995 Foru Legea aldatzen duena.
* 1/2020 Foru Lege-dekretua, martxoaren 18koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 2/2020 Foru Lege-dekretua, martxoaren 25ekoa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 3/2020 Foru Lege-dekretua, apirilaren 15ekoa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 4/2020 Foru Lege-dekretua, apirilaren 29koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 5/2020 Foru Lege-dekretua, maiatzaren 20koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 10/2020 Foru Lege-dekretua, irailaren 16koa, zeinaren bidez neurri batzuk onesten baitira NFKAren eta haren erakunde autonomoen zerbitzuko langileen arlokoak.
* 48/2020 Foru Dekretua, uztailaren 15ekoa, zeinaren bidez arautzen baitira oinarrizko gizarte zerbitzuen oinarrizko programak eta finantzaketa sistema.
* 233/2020 Foru Agindua, uztailaren 24koa, Eskubide Sozialetako kontseilariak emana, irizpideak ezartzen dituena martxoaren 17ko 8/2020 Errege Lege-dekretuak araututako aparteko gizarte funtsa esleitzeko, “COVID-19a, Nafarroako oinarrizko gizarte zerbitzuetako plantillak indartzea” proiektuari adjudikatua.

## 2020ko ekitaldian Nafarroako toki sektore publikoan aplikatzekoak diren arau nagusiak

**a) Toki administrazioa eta araubidea**

* Espainiako Konstituzioa.
* 13/1982 Lege Organikoa, abuztuaren 10ekoa, Nafarroako foru eraentza berrezarri eta hobetzeari buruzkoa.
* 7/1985 Legea, apirilaren 2koa, toki araubidearen oinarriak arautzen dituena.
* 19/2013 Legea, abenduaren 9koa, gardentasunari, informazio publikoa eskuratzeari eta gobernu onari buruzkoa.
* 39/2015 Legea, urriaren 1ekoa, administrazio publikoen administrazio prozedura erkideari buruzkoa.
* 40/2015 Legea, urriaren 1ekoa, sektore publikoaren araubide juridikoari buruzkoa.
* 6/2018 Legea, uztailaren 3koa, 2018rako Estatuko Aurrekontu Orokorrei buruzkoa (aurrekontuak bigarren ekitaldi baterako luzatu ziren, Ministroen Kontseiluak 2019ko abenduaren 27an ezarritako irizpideen arabera).
* 6/2019 Errege Lege-dekretua, martxoaren 1ekoa, premiazko neurriak ezartzen dituena emakumeen eta gizonen arteko tratu eta aukera berdintasuna bermatzeko enplegu eta lanaren arloan.
* 8/2020 Errege Lege-dekretua, martxoaren 17koa, COVID-19aren inpaktu ekonomiko eta sozialari aurre egiteko presako neurri bereziei buruzkoa.
* 14/2019 Errege Lege-dekretua, urriaren 31koa, zeinaz presako neurriak hartzen baitira segurtasun publikoko arrazoiengatik administrazio digitalaren, sektore publikoko kontratazioaren eta telekomunikazioen arloan.
* 36/2020 Errege Lege-dekretua, abenduaren 30ekoa, premiazko neurriak onesten dituena Administrazio Publikoa modernizatzeko eta Suspertze, Eraldatze eta Erresilientzia Plana gauzatzeko.
* 6/1990 Foru Legea, uztailaren 2koa, Nafarroako Toki Administrazioari buruzkoa.
* 8/2005 Foru Legea, uztailaren 1ekoa, Nafarroako babes zibilari eta larrialdien kudeaketari buruzkoa.
* 18/2016 Foru Legea, abenduaren 13koa, 2017-2019 aldirako Toki Inbertsioen Plana arautzen duena.
* 13/2017 Foru Legea, azaroaren 16koa, osasunaren eta gizarte zerbitzuen arloetako itun sozialak arautzen dituena.
* 5/2018 Foru Legea, maiatzaren 17koa, gardentasunari, informazio publikoa eskuratzeari eta gobernu onari buruzkoa.
* 7/2018 Foru Legea, maiatzaren 17koa, Nafarroako Foru Komunitateko jardunbide egokien aldeko eta ustelkeriaren kontrako Bulegoa sortzekoa.
* 12/2018 Foru Legea, ekainaren 14koa, irisgarritasun unibertsalari buruzkoa.
* 14/2018 Foru Legea, ekainaren 18koa, hondakinei eta haien fiskalitateari buruzkoa.
* 4/2019 Foru Legea, otsailaren 4koa, Nafarroako Toki Administrazioaren erreformarakoa.
* 12/2019 Foru Legea, martxoaren 22koa, Nafarroako parte-hartze demokratikoari buruzkoa.
* 17/2019 Foru Legea, apirilaren 4koa, emakumeen eta gizonen arteko berdintasunari buruzkoa.
* 20/2019 Foru Legea, apirilaren 4koa, zeinaren bidez aldatzen baitira Nafarroako Toki Administrazioari buruzko uztailaren 2ko 6/1990 Foru Legea eta Nafarroako Toki Administrazioaren Erreformarako otsailaren 4ko 4/2019 Foru Legea.
* 2/2020 Foru Legea, urtarrilaren 23koa, zeinaren bidez indarraldia luzatzen baitzaio 2017-2019 aldirako Toki Inbertsioen Plana arautzen duen abenduaren 13ko 18/2016 Foru Legeari, eta aldaketak egiten baitzaizkio..
* 3/2020 Foru Legea, otsailaren 27koa, toki ogasunek transferentzia arrunten eta beste laguntza batzuen kontzeptuetan Nafarroako tributuetan duten parte-hartzearen funtsaren zenbatekoa eta banaketa ezartzen dituena 2020. urterako.
* 5/2020 Foru Legea, martxoaren 4koa, Nafarroako 2020rako Aurrekontu Orokorrei buruzkoa.
* 6/2020 Foru Legea, apirilaren 6koa, premiazko neurriak onesten dituena COVID-19aren osasun krisiak eragindako inpaktuari aurre egiteko.
* 10/2020 Foru Legea, apirilaren 8koa, 2020rako Nafarroako Aurrekontu Orokorrei buruzko martxoaren 4ko 5/2020 Foru Legea aldatzen duena.
* 1/2020 Foru Lege-dekretua, martxoaren 18koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 84/2017 Foru Agindua, Landa Garapeneko, Ingurumeneko eta Toki Administrazioko kontseilariak emana, 2017-2019 aldirako Toki Inbertsioen Plana arautzen duen abenduaren 13ko 18/2016 Foru Legearen 20. artikuluan aurreikusitako klausula soziala aplikatzeko modua arautzen duena.

**b) Araubide ekonomikoa, aurrekontukoa eta kontabilitatekoa**

* Toki Administrazioari egokitutako Kontabilitate Publikoko Plan Orokorra, Ekonomia eta Ogasun Ministerioaren 1990eko uztailaren 17ko Aginduaren bidez onetsia (ikus 272/1998 FD, Kontabilitate Instrukzio Orokorra, 425. araua).
* 2/1995 Foru Legea, martxoaren 10ekoa, Nafarroako toki ogasunei buruzkoa.
* 7/1996 Foru Legea, maiatzaren 28koa, jarduera ekonomikoen gaineko zergaren tarifei eta jarraibideei buruzkoa.
* 12/2006 Foru Legea, azaroaren 21ekoa, Nafarroako Lurralde Aberastasunaren Erregistroari eta katastroei buruzkoa.
* 7/2020 Foru Legea, apirilaren 6koa, premiazko neurriak onesten dituena COVID-19aren osasun krisiak eragindako inpaktuari aurre egiteko.
* Irailaren 21eko 270/1998 Foru Dekretua, irailaren 23ko 234/2015 Foru Dekretua, eta irailaren 21eko 272/1998 eta 273/1998 foru dekretuak; hurrenez hurren, aurrekontuari eta gastu publikoari buruzkoa, aurrekontu egiturari buruzkoa, eta Nafarroako Toki Administrazioarentzat Kontabilitate Orokorreko Instrukzio Orokorra eta Kontabilitate Erraztua onestekoak.
* 4/2020 Foru Lege-dekretua, apirilaren 29koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.

**c) Aurrekontu-egonkortasuna eta finantza-iraunkortasuna**

* 2/2012 Lege Organikoa, apirilaren 27koa, aurrekontu-egonkortasunari eta finantza-iraunkortasunari buruzkoa.
* 9/2013 Lege Organikoa, abenduaren 20koa, sektore publikoan merkataritza-zorra kontrolatzeari buruzkoa.
* 6/2015 Lege Organikoa, ekainaren 12koa, honako hauek aldatzekoa: Autonomia-erkidegoak Finantzatzeari buruzko irailaren 22ko 8/1980 Lege Organikoa eta Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoa.
* 25/2013 Legea, abenduaren 27koa, sektore publikoan faktura elektronikoa bultzatzeari eta fakturen kontabilitate-erregistroa sortzeari buruzkoa.
* 27/2013 Legea, abenduaren 27koa, Toki Administrazioaren arrazionalizazioari eta iraunkortasunari buruzkoa.
* 8/2013 Errege Lege-dekretua, ekainaren 28koa, herri-administrazioen eta finantza-arazoak dituzten toki-erakundeei laguntzeko premiazko neurriei buruzkoa.
* 17/2014 Errege Lege-dekretua, abenduaren 26koa, autonomia-erkidegoen eta toki-erakundeen finantza-iraunkortasunerako neurriei eta bestelako neurri ekonomikoei buruzkoa.
* 10/2019 Errege Lege-dekretua, martxoaren 29koa, zeinaren bidez, batetik, 2019rako luzatzen baita finantzen aldetik jasangarriak diren inbertsioetarako autonomia-erkidegoen eta toki entitateen superabitaren xedea eta, bestetik, beste neurri batzuk hartzen baitira toki entitateetan gaikuntza nazionala duten langileen eginkizunari dagokionez.
* 11/2020 Errege Lege-dekretua, martxoaren 31koa, COVID-19ari aurre egiteko arlo sozial eta ekonomikoan premiazko neurri osagarriak ezartzen dituena.
* 23/2020 Errege Lege-dekretua, ekainaren 23koa, ekonomia biziberritzeko neurriak onesten dituena energiaren arloan eta beste arlo batzuetan.
* 27/2020 Errege Lege-dekretua, abuztuaren 4koa, toki entitateei aplikatu beharreko finantza-neurri berezi eta presakoei buruzkoa.
* Diputatuen Kongresuaren Erabakia, 2020ko urriaren 20koa, zeinaren bidez aitortzen baita badela ezohiko larrialdi egoera bat, 2020an eta 2021ean arau fiskalak aldi baterako etetea justifikatzen duena.
* HAP/2105/2012 Agindua, urriaren 1ekoa, Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoan informazioa emateko aurreikusitako betebeharrak garatzekoa.
* 2017ko uztailaren 4ko Ebazpena, Altxorraren eta Finantza Politikaren Idazkaritza Nagusiarena, zeinaren bidez definitzen baita zorpetze-eragiketei eta autonomia erkidegoetatik eta toki entitateetatik heldutakoei aplikatzekoa zaien zuhurtasun finantzarioa.
* 27/2012 Foru Legea, abenduaren 28koa, zeinaren bidez Nafarroako Foru Komunitatean neurriak hartzen baitira aurrekontu-oreka bermatzeko eta lehiakortasuna sustatzeko.

**d) Kontratazio administratiboa**

* 7/2020 Errege Lege-dekretua, martxoaren 12koa, COVID-19 gaitzaren inpaktu ekonomikoari erantzuteko presako neurriak hartzekoa.
* 2/2018 Foru Legea, apirilaren 13koa, kontratu publikoei buruzkoa.
* 6/2006 Foru Legea, ekainaren 9koa, kontratu publikoei buruzkoa (2/2018 Foru Legeak indarra hartu zuen egunean jada administrazio klausula partikularren edo baldintza arautzaileen agiriak onetsita zeuzkaten kontratuetarako).
* 317/2019 Foru Dekretua, azaroaren 13koa, Kontratu Publikoei buruzko apirilaren 13ko 2/2018 Foru Legearen Europako atalaseak eguneratzen dituena.
* 2/2020 Foru Lege-dekretua, martxoaren 25ekoa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 5/2020 Foru Lege-dekretua, maiatzaren 20koa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.

**e) Langileak**

* 2/2015 Legegintzako Errege Dekretua, urriaren 23koa, Langileen Estatutuaren Legearen testu bategina onesten duena.
* 4/2015 Errege Lege-dekretua, martxoaren 22koa, lan arloan enplegurako lanbide heziketaren sistema presaz erreformatzekoa.
* 2/2020 Errege Lege-dekretua, 2020ko urtarrilaren 21ekoa, sektore publikoaren esparruko ordainsarien arloan presako neurriak onesten dituena.
* 29/2020 Errege Lege-dekretua, irailaren 29koa, administrazio publikoetako telelanaren arloan eta Osasun Sistema Nazionaleko giza baliabideen arloan presako neurriak ezartzen dituena COVID-19ak eragindako osasun krisiari aurre egiteko.
* 13/2012 Foru Legea, ekainaren 21ekoa, Nafarroako Administrazio Publikoen zerbitzuko langileen arloan presako zenbait neurri hartzeari buruzkoa.
* 13/2015 Foru Legea, apirilaren 10ekoa, Nafarroako Administrazio Publikoen Zerbitzuko Langileen Estatutuaren testu bategina aldatzen duena, desgaitasuna dutenek enplegu publikoa eskuratzeari dagokionez.
* 23/2018 Foru Legea, azaroaren 19koa, Nafarroako poliziei buruzkoa.
* 251/1993 Legegintzako Foru Dekretua, abuztuaren 30ekoa, Nafarroako Administrazio Publikoen zerbitzuko Langileen Estatutuaren testu bategina onesten duena, bai eta hura garatzeko xedapenak ere.
* 10/2020 Foru Lege-dekretua, irailaren 16koa, zeinaren bidez neurri batzuk onesten baitira Nafarroako Foru Komunitateko Administrazioaren eta haren erakunde autonomoen zerbitzuko langileen arlokoak.
* 158/1984 Errege Dekretua, uztailaren 4koa, Nafarroako Administrazio Publikoen zerbitzuko langileen ordainsariei buruzko behin-behineko Erregelamendua onesten duena (martxoaren 29ko 21/2017 Foru Dekretuaren bidez aldatu zen).
* 113/1985 Foru Dekretua, ekainaren 5ekoa, Nafarroako administrazio publikoetan sartzeari buruzko erregelamendua onesten duena.
* 215/1985 Foru Dekretua, azaroaren 6koa, Nafarroako Administrazio Publikoetako lanpostuak betetzeko erregelamendua onesten duena (maiatzaren 17ko 29/2017 Foru Dekretuaren bidez aldatu zen).

**f) Dirulaguntzak**

* 38/2003 Lege Orokorra, azaroaren 17koa, dirulaguntzei buruzkoa.
* 887/2006 Errege Dekretua, uztailaren 21ekoa, Dirulaguntzei buruzko azaroaren 17ko 38/2003 Lege Orokorraren Erregelamendua onesten duena.

**g) Hirigintza eta beste arlo batzuk**

* 7/2003 Foru Legea, otsailaren 14koa, Nafarroako turismoari buruzkoa.
* 17/2020 Foru Legea, abenduaren 16koa, ingurumenean eragina duten jarduerak arautzen dituena.
* 18/2020 Foru Legea, abenduaren 16koa, enpresen sustraitzearen aldeko eta enpresen deslokalizazioaren aurkako neurriei buruzkoa..
* 19/2020 Foru Legea, abenduaren 16koa, Nafarroako Turismoari buruzko otsailaren 14ko 7/2003 Foru Legea aldatzen duena.
* 21/2020 Foru Legea, abenduaren 29koa, zenbait zerga aldatu eta beste tributu-neurri batzuk hartzekoa eta Lurraldearen Antolamenduari eta Hirigintzari buruzko Foru Legearen testu bategina aldatzekoa.
* 1/2017 Legegintzako Foru Dekretua, uztailaren 26koa, Lurraldearen Antolamenduari eta Hirigintzari buruzko Foru Legearen testu bategina onesten duena.
* 48/2020 Foru Dekretua, uztailaren 15ekoa, zeinaren bidez arautzen baitira oinarrizko gizarte zerbitzuen oinarrizko programak eta finantzaketa sistema.

**h) Toki entitate bakoitzaren barne araubidea**

* Toki entitateen aurrekontuen exekuzio oinarriak, 2020rako.
* Tasa eta prezio publikoak arautzen dituzten ordenantzak eta erabakiak.
* Berariazko hitzarmen kolektiboak.

**d) COVID-19arekin lotutako finantzaketa**

* 8/2020 Errege Lege-dekretua, martxoaren 17koa, COVID-19aren inpaktu ekonomiko eta sozialari aurre egiteko presako neurri bereziei buruzkoa.
* 8/2020 Foru Legea, apirilaren 8koa, zeinaren bidez kreditu-gehigarri bat ematen baita, COVID-19ak eragindako osasun publikoko arrazoiak direla-eta hartutako neurri berezi eta urgenteek ekarritako beharrei erantzuteko.
* 13/2020 Foru Legea, uztailaren 1ekoa, 25 milioi euroko aparteko kreditu bat eman, arautu eta banatzekoa, Nafarroako Toki Ogasunen parte-hartzearen funtsaren kargura, COVID-19ak eragindako osasun publikoko arrazoiak direla-eta hartu behar izan diren ohiz kanpoko neurri urgenteengatik toki entitateek dituzten beharrei erantzuteko.
* 14/2020 Foru Legea, irailaren 1ekoa, zeinaren bidez ohiz kanpoko neurri batzuk hartzen baitira koronabirusaren (COVID-19a) osasun krisiari aurre egiteko, normaltasun berrirako trantsizio planaren 3. fasea gainditu ondoren.
* 3/2020 Foru Lege-dekretua, apirilaren 15ekoa, premiazko neurriak onesten dituena koronabirusaren (COVID-19a) osasun krisiak eragindako inpaktuari aurre egiteko.
* 233/2020 Foru Agindua, uztailaren 24koa, Eskubide Sozialetako Kontseilariak emana, irizpideak ezartzen dituena martxoaren 17ko 8/2020 Errege Lege-dekretuak araututako aparteko gizarte funtsa esleitzeko, “COVID-19a, Nafarroako oinarrizko gizarte zerbitzuetako plantillak indartzea” proiektuari adjudikatua.
* 591/2020 Ebazpena, azaroaren 12koa, Aurrekontuen, Ondarearen eta Politika Ekonomikoaren zuzendari nagusiak emana.

1. **COVID-19 araudia**

* 463/2020 Errege Dekretua, martxoaren 14koa, zeinaren bitartez alarma-egoera deklaratzen baita COVID-19aren ondoriozko krisi sanitarioko egoera kudeatzeko.
* 537/2020 Errege Dekretua, maiatzaren 22koa, zeinaren bidez luzatzen baita COVID-19ak eragindako osasun krisia kudeatzeko alarma-egoera deklaratu zuen martxoaren 14ko 463/2020 Errege Dekretuak ezarritako alarma-egoera.

Errege dekretu horiez gain, COVID-19aren pandemiak sortutako egoeraren ondorioz arau sorta handi bat aldarrikatu zen. Horien artean, Nafarroako toki sektore publikoaren jardueraren gaineko eragin handienekotzat jo direnak aurreko ataletan jaso dira, gaia dela eta.

# 2. eranskina. Nafarroako toki sektore publikoaren finantza egoera 2020an

1. Hiru sozietate publikoak bateratu gabeko datuak. [↑](#footnote-ref-1)
2. Denak bideratu dira udaletara hiri garraioaren defizit erantsiari dagokiona izan ezik, horrek mankomunitateak ere hartzen baitzituen. Azken horretatik, Iruñerriko Mankomunitateak 0,99 milioi jaso zituen eta Tuterako Udalak 0,01. [↑](#footnote-ref-2)
3. Hiru sozietate publikoak bateratu gabeko datuak. [↑](#footnote-ref-3)